Ostalariei zuzendutako lehenengo padel txapelketa egingo dute

(Argazkia: Irutxuloko Hitza)

Bazkideen proposamenari erantzun bat eman nahian, Gipuzkoako Ostalaritzak I. Padel Txapelketa antolatzen ari da, Ibaetako Trinketearekin elkarlanean. Momentuz sei taldek eman dute izena, baina otsailaren 15era arte luzatu dute izena emateko aukera. Txapelketa otsailan hasi eta ekaina bitarte luzatuko da. Finala ekainaren 5ean jokatzea aurreikusi dute.

Izena ematen duten talde kopuruaren arabera, hiru lehiaketa maila sortuko dira: oinarrizkoa, erdi-mailakoa eta goi-mailakoa, bai gizonezko eta baita emakumezko kategorietan ere. Txapelketa Ibaetako Trinketean egingo da, eta partida bakoitzak ordu eta erdikoak izango dira gehienez. Denda bakoitzak gehienez bi talde aurkeztu ditzake, eta talde bakoitzak gutxienez bi pertsona izan behar ditu, eta gehienez, lau.

Izena emateko, 20 euro ordaindu beharko dituzte parte hartzaileek, eta partida bakoitza 6 euro jokalariko izango da.


Estatu jutxeista nazioartean

Hego Korearekin muga blokeatu berri duen Koreako Herri-Errepublika Demokratikoak 60 urte bete zituen pasa den irailaren 9an. Kim Il Sung estatu-fundatzailearen izena daraman plazan, milioi bat lagun bildu ziren ospakizunetan. 170 metro garaierako jutxe dorrearen sugarren zaintzapean milaka soldadu eta tankek desfilatu zuten. Egun seinalatu horretan ordea, ez zen Kim Jong Il lider nagusia inondik ere ageri.

Kim Jong Ilek ospakizunetan parte hartu ez izanarekin, nazioartearen interesa bereganatu du Ipar Koreak, beste behin. Inteligentzia zerbitzu estatubatuarrek eta mendebaldeko komunikabideek, Gerra Hotza garaietako propaganda aparatuen antzera, arrapaladan, buruzagi korearraren ustezko osasun arazoen inguruko zurrumurrua zabaldu dute munduan.

Beste ildo batean, irailaren 25ean Pyongyangen (hiriburuan) desnuklearizazio prozesua jarraitzen ari ziren Atomo Energiaren Nazioarteko Agentziako begiraleak herrialdetik bota zituen erregimen iparkorearrak, mende erdia baino gehiago izozturik daraman gatazka nahaspilatuz. Hala ere, urriaren 11n gatazka berbideratzeko Ipar Korea “herrialde terroristen” zerrendatik kendu zuen Washingtonek eta berehala Pyongyangek begiraleak berriz onartu zituen.

Auzi nuklearra eta korearra halako aurrerapauso eta atzerapausoz betea dago. Hori dela eta, konplexua izan daiteke gatazkaren nondik norakoak ulertzea. Nazioarteko politikan gaur egun erronka diplomatikorik handiena da erregimen iparkorearra.

Historian errotutako gatazka

Ipar Korea Asia ipar-ekialdeko eremu geopolitiko zatitu eta aldakorrean kokatzen da. Espazio geografiko horretan, atzerriko super potentzia bat (Amerikako Estatu Batuak), garapen biziko potentzia bat (Txina), iraganeko interesak berrezarri nahi dituen potentzia zahar bat (Errusia), asmo politiko eta militar independenteak erakusten hasi den potentzia ekonomiko bat (Japonia), bitan banatuta baina integrazio ahalmen handiko nazio bat (Korea), eta etorkizun ezezaguneko komunitate gatazkatsu bat (Taiwan) norgehiagokan bizi dira. Eta aldi berean, Gerra Hotzak eta mundu globalizatu neoliberalaren arauek markatzen dute testuinguru politikoa.

Koreako penintsulak arrazoi ideologikoengatik 60 urte daramatza zatituta, iparralde sozialista eta hegoalde kapitalistaren artean. Urtetan antagonismo hori gizarte-kontzientziaren parte izatera iritsi da, eta gaur egun gorrotoa eta tentsioa politikaren ezaugarri bihurtu dira. Fenomeno horren arrazoi estrukturalak hiru une historiko eta traumatikoetan aurkitzen dira: lehena korear historia garaikideko eperik ilunena izan zen. 1890. urtean mendebaldeko potentzien laguntzari esker, Japoniak Koreako penintsula okupatu eta 1905ean kolonia bilakatu zuen. Tokiok inposatutako erregimen inperialistak korearren eskubide zibil, ekonomiko, politiko eta kulturalak sistematikoki bortxatu zituen.

Bigarren epea Gerra Hotzarekin hasi zen: Bigarren Mundu Gerraren amaieran Washingtonek Korea tropa estatubatuar eta sobietarren artean banatzeko erabakia hartu zuen. Ondorioz, 1948an nazio korearra bi estatutan zatiturik geratu zen: alde batean Sygman Rhee jeneral ultra-eskuindarrak zuzendutako Hego Korea, eta bestean Kim Il Sung gerrillari komunistaren Ipar Korea.

Hirugarren sasoia Koreako Gerraren eskutik etorri zen: 1950. urtean, iparraldeak hegoaldea mendean hartu zuen. Ordura arte “eskala txikiko gatazkatzat” hartua, lehenbizi Nazio Batuen eta AEBen esku-sartzeek, eta ondoren Txina eta Sobietar Batasunarenek, hiru urtez luzatu zuten XX. mendeko bigarren erdiak ezagutu duen gerrarik suntsikorrena. Gainera, potentziek gerrari bake-hitzarmen batez amaiera eman ordez, gatazka su-eten ahul batez gaur arte luzatzea erabaki zuten. Batasunaren ametsa gauzatzeko ahaleginaren porrotak buruzagi iparkorearrak munduan beste inon existitzen ez den estatu-eraikuntzan isolatu zituen. Lan horretan, Kim Il Sung karismatikoak ideologia bilakatu zuen gizarte berri horretako ikur nagusi.

Krisi nuklearra

Bestalde, burujabetasun militarra da Ipar Korearen helburu nagusietakoa. Xede hori gauzatzeko Pyongyangek 90eko hamarkada hasieran ezkutuko egitasmo nuklearra abian jarri zuen. Ordura arte Ipar Korearen aliatu nagusiak zirenak, Mosku eta Beijing, Pyongyangen posizioetatik urrun zebiltzan. Sobietarrek urrutiratzea desestalinizazioarekin hasi zuten eta joera hori erabat indartu zen Gorbatxeven perestroikan. Une berean, iparkorearrak begi txarrez ikusten hasi ziren Deng Xiaopingen Txinak merkatu ekonomiari ateak irekitzea. Aliatu historikoen jarrera horiek marxismo-leninismoari traizioa egiten ziotela eta ondorioz AEBak Gerra Hotzaren garaileak zirela pentsatzera eraman zituen buruzagi iparkorearrak.

Hala, lehen krisi nuklearra Ipar Korea nazioartean isolatuen zegoen momentuan piztu zen. 1994. urtean inteligentzia zerbitzu amerikarrek ezkutuko egitasmo nuklearraz ohartarazi zutenean itsu-itsuan Korean gerrari ekiteko zorian egon ziren AEBak, Jimmy Carter presindente ohiaren esku-hartzeagatik izan ez balitz. Ipar Koreako hiriburuan Kim Il Sungekin elkarrizketatu zen Carter, eta egitasmo nuklearra gelditzeko konpromisoa lortu zuen. Ordainean, AEBek giza erabilpen esklusiborako zentral nuklear bi eraikitzeko teknologia agindu zioten Ipar Koreari. Teknologia hori ez zen inoiz Pyongyangera iritsi.

Krisialdia berpiztu egin zen 2002. urtean AEBek Ipar Korea “herrialde terroristen ardatzean” sartu zutenean. Pyongyango elite politikoak ikaratuta utzi zituzten garai hartako Afganistan eta Irakeko inbasio militarren irudiek. Horrek disuasio-tresna bakarra arma nuklearrak zirela pentsatzera eraman zituen eta nazioartearen aurrean harrotasunez egitasmo nuklearra berriz ere abian zela jakitera eman zuten. Testuinguru larri horri aurre egiteko jaio ziren Beijingek zuzendutako sei herrialdeen (AEBak, Errusia, Japonia, bi Koreak eta Txina) negoziazio mahaia. Diplomazia foro horietan Ipar Koreak behin eta berriz eskatu zituen bere subiranotasunaren aurka erasorik ez izatea eta hondoratutako ekonomia suspertzeko diru laguntzak, egitasmo nuklearra bertan behera uzteagatik. Elkarrizketa prozesuak oztopo ugariri egin behar izan zien aurre, esaterako Pyongyangek 2006ko urrian egin zuen proba nuklearra. Hala ere, pasa den urriaren 11ko erabaki historikoa ailegatu zen: Ipar Koreak zerrenda beltzean egoteari utzi zion. Halaber, administrazio amerikarrak nazioartean bultzatuko dituen politika berriek badirudi distentsio fase batera eramango dutela auzi nuklearra eta korearra. Ipar Koreak Japonia eta AEBekin ezarriko dituen harreman diplomatikoetan dago orain gakoa.

Nazioarteko harreman eta interesak

Nolanahi, zenbait galdera oraindik ere erantzun gabe geratu dira krisialdiaren amaierarekin. Zergatik ez zuen Washingtonek Korean Irak edota Afganistanen erabilitako estrategia bera erabili; hau da, erregimen aldaketa? Pyongyangen gaitasun militarra Irak edo Afganistanena baino askoz indartsuago izan arren, argi dago ahalmen hori zaharkitua dagoela eta herrialdeak bizi duen egoera ekonomiko makalarekin baldintzatua. Hori dela eta, hipotesi horrek ez du behar adina indarrik Washingtonen estrategia aldaketa ulertzeko. Erantzunaren bila, AEBek Asia ipar-ekialdean, eta zehatzago Koreako penintsulan, dituzten interes geoestrategikoetan jarri behar da arreta.

2000. urtea bi Koreen arteko gailurrari esker pasa zen historiara. Topaketa haietatik Koreen arteko lankidetza sustatzen zuen hitzarmen garrantzitsua jaio zen. Momentu horretan AEBek eta Asia ipar-ekialdeko gainontzeko potentziek Korea batu bat euren interesen kontrakoa zela agerian utzi zuten. Izan ere, Korea independente batek Japonia, Txina edota AEBen nahi hegemonikoei traba jarriko lieke. Japoniak eta Txinak ekonomian lehiakide paregabea topatuko lukete; estatubatuarren kasuan aldiz, Japonian eta Korean dituzten 60.000 soldaduen presentziak ez luke zentzurik izango eta ondorioz, Washingtonek zonaldean duen indar militar guztia galduko luke. Azken batean, AEBek Asia ipar-ekialdean beharrezkoa dute euren tropen presentzia justifikatuko duen estatu mehatxagarria, baina aldi berean pobrea izan dadila, kontrolatu ahal izateko.

Nazio korearraren patuak, iraganean bezala, atzerriko potentzien esku egoten jarraituko duela pentsatzekoa da. Ipar Koreako goi-buruzagiek arretaz segitzen dute Txinaren eredu ekonomiko misto edo hibridoa, litekeena delako eredu hori iparkorearren bizi baldintza kaxkarren irtenbidea izatea. Hala ere, Ipar Koreak iraganean sozialismo sistema propioa asmatu zuen moduan, beharbada etorkizunean ere kapitalismoarentzako eredu propioa asmatuko dute. Nazioarteko interesen fitxak norantz mugitzen diren ikusi beharko da.

Komunismoa, nazionalismoa eta jutxe ideia

Vladimir Leninek Yi Tong Whi Koreako Alderdi Komunistaren idazkari nagusiari, korearrak komunistak beharrean nazionalistak zirela adierazi zion behin baino gehiagotan. Lenin zuzen zebilen. Hedabideetatik Ipar Korea munduko azken erregimen komunista dela maiz errepikatzen duten arren, inor gutxi ausartzen da sistema politiko honen berezitasun ideologikoak aztertzera.

Ipar Koreak 1972an onartutako konstituzioak dio sistema politikoa jutxe ideiaren printzipioetan oinarritzen dela. Baina zer ezkutatzen du atzean jutxe ideiak? Etimologikoki jutxe hitzaren jatorria karaktere txinatarretan dago. Horien arabera, Ju-k jauna, nagusia eta burujabetasuna esan nahi du, eta txe-k berriz, gorputza, substantzia. XIX. mendean jaiotako ideologia eta filosofia ultra-nazionalista honek 60ko hamarkadan hirugarren munduko sozialismoan kokatzen ziren doktrina politiko anti-inperialistekin bat egin zuen. Josiv Stalinen “herrialde bakarreko sozialismoaren” eta Mao Zedongek proposatutako “lasterbide nazionalista eta iraultzailearen” arteko bide propioa landu zuen jutxe ideiak. Jarrera ideologiko hori marxista ultra-ortodoxotzat jo daitekeen arren, jutxe ideiak historia eta tradizio korearrari gehiago zor die Karl Marx pentsalari alemaniarraren tesiei baino.

Kim Il Sung izan zen ideologia honen sortzailea, eta bere seme Kim Jong Ili egokitu zitzaion lana jarraitzea. Gizarte korearraren ezaugarriez primeran baliatzen jakin izan zuen Kim Il Sungek bere kasako ideologia eraikitzeko: kolonialismo txinatarrak ekarritako konfuzionismoak estatu iparkorearra familia handi bihurtu zuen, kolonialismo japoniarrak pertsonen egunerokotasunean hierarkia inposatu zuen, eta txeondogyoak, budismoak eta kristautasunak kutsu erlijioso esplizituagoa eman zioten ideologiari. Ezaugarri hauek gerraostean Kim Il Sung mito eta jainkora goratu zuten.

Bestalde, jutxe ideian hiru iraultza-osagai aurreikusten dira: Liderra (Kim Il Sung), Alderdia (bakarra, Koreako Langileen Alderdia) eta herri masak. Elementu hauen arteko harremana hierarkikoa ez izan arren, bada harreman organiko bat: giza-gorputz batean Kim Il Sung burmuina litzateke, Koreako Langileen Alderdia gorputza edo zainak, eta herri masak gorputz-zelulak lirateke. Slogan korear batek argi erakusten du ideia honen funtsa: “Bihotz guztiek elkarrekin, bihotz bakarrak bezala egiten dute taupaka”. Adituek lotura organiko honi korporatibismo ezkertiarra edo neosozialista deitzen diote. Ikuspegi horren arabera, tipologia honetako erregimen marxistek “klase” dialektika “nazioaren” dialektikagatik aldatu zuten. Honela, mundu sistema hautemateko nazio aurreratu (edo burges) eta atzeratuen (edo proletarioen) araberako irizpideak darabiltzate.

Aipatu ditugun bitarteko horien xedea trantsizioan den gizarte sozialistatik gizarte komunistara igarotzea da. Prozesu hori aurrera eramaten den bitartean, sozialismoa ahalik eta eraginkorrena izan dadin jutxe ideiak zazusong delako ikusmoldea garatu du. Koreeraz hitz hau independentzia, burujabetasuna, autodeterminazioa eta abar luze baten sinonimoa izateaz gain, hiru aldarrikapen nagusi daramatza berekin: burujabetasun militarra, ekonomikoa eta politikoa. Ikusi ditugun ezaugarri guzti hauen batura Koreako Herri-Errepublika Demokratikoa da: totalitarismotik hurbil dagoen erregimen dinastikoa, anti-inperialista eta jutxeista.


Pablo Etxeberria Bilbon txapeldun

Joan den larunbatean Bilboko 72. Itsasbidea igeriz Club Deportivo Bilbao saria jokatu zuten. Infantil mailan Azpeitiko Izarraitz Igeri Elkarteko Pablo Etxeberriak (argazkian, podiumaren gailurrean) irabazi zuen proba, bigarrenari 39 segundo kenduta. Bilboko udaletxe paretik hasi eta Guggenheim museo aldera joanda, Calatravaren zubi azpian buelta eman eta berriro udaletxera itzuli ziren igerilariak, 680 metro eginez. Etxeberriak zortzi minutu eta hamahiru segundo behar izan zituen. (Izarraitz Igeri Elkartea)


Astelehenaz geroztik, ibilgailuentzat itxita dago Kaleandi

Ur-sarean egin behar diren hobekuntza lanak direla eta, Ondarroako Kaleandi ibilgailuentzat itxita dago astelehenaz geroztik. Izan ere, Bilbao-Bizkaia Ur Partzuergoak inguru horretan hoditeria orokorra lotzeko piezak aldatu behar ditu.Ondarroako Udaleko zinegotzi Txomin Etxaburuk jakinarazi duenez, astelehenean ziren etortzekoak Partzuergokoak, baina arazoren bat edo beste sortu zaiela eta, ez dira oraindik Kaleandira bertaratu. Hala ere, seguruenik, gaur izango direla bertan uste du ondarrutarrak, beharrezkoak diren aldaketa horiek egiteko.Lan horiek egun batean bukatuta egotea aurreikusten du Etxaburuk; hala ere, oraindik eurak noiz etorriko zain dira. Gauzak horrela, Partzuergokoak lanak amaitzen dituztenean zabalduko dute bide hori, Etxaburuk aipatu duenez. Bitartean, ibilgailuek ezingo dute bertatik pasatu. Oinezkoak, berriz, normaltasunez igaro daitezkela esan du.


Astigarreta muslarien gune

Asteburuan Astigarretan izan dute hitzordua herriko mus zaleek, Astauzel elkarteak antolatzen duen mus txapelketa jokatu baitute, aurten hamabigarren urtez. Leandro Lizarralde eta Antonio Etxaniz izan dira txapela jantzi dutenak. Behin lehiaketa bukatutakoan, mus zaleen eta auzotarren artean afaria egin zuten. Antolatzaileen arabera, bikote gehienak gelditu ziren afaltzen, eta «giro aparta» izan zuten.


Txakolin dastaketa, bihar

Getariako lau txakolin dastatzeko aukera izango da bihar Santa Barbara elkartean: Getariako Agerre, Amestoi, Santarba eta Ulaciko txakolinekin Herritar guztiak gonbidatu dituzte, 12:30etatik 14:00etara.


Etzi jarriko da martxan Etxarriko irakurle taldea

Liburutegian, 19:00etan, dago jarria liburuen inguruko solasaldi-tertuliarako hitzordua.

Bigarren denboraldia hastear da Etxarri Aranazko irakurketa taldea. Bere helburua euskaraz irakurtzeko ohitura indartzea da, baina, batez ere, irakurritako liburuen inguruan beste etxarriarrekin hizketatzea eta liburuari buruzko iritziak partekatzea. Taldea irekia da eta nahi duen guztiak parte hartu dezake. “Ez da beharrezkoa irakurle oso trebatua izatea, azken finean, irakurketaz gozatzea eta irakurritakoaren gainean solasaldi-tertulia egitea da helburua” esan digu Aingeru Mikeok.

Aurreneko denboraldian Mikeok berak dinamizatu zituen saioak. Eta ostegunean ere hala eginen du. Baina denboraldi berriko berritasunetako bat da taldeko kideek, txandaka, liburu bana aurkeztuko dutela. Victoriano Huizi udal liburutegian 19:00etan elkartuko dira.

Egutegia

Eguna Liburua Egilea Dinamizatzailea

Lastailak 30 Kristalezko begi bat Miren Agur Meabe Aingeru

Abenduak 20 Autokarabana Fermin Etxegoien Josebe

Ilbeltzak 29 Maitasunezko oihua Katayama Kyoichi Gema

Martxoak 12 Arotzaren eskuak Alberto Ladrón Edurne

Apirilak 30 Behi euskaldun baten memoriak Bernardo Atxaga Alodia

Garagarrilak 11 Aukeratzeko


‘La vida en los confines de la tierra’ liburu aurkezpena

KULTURA // Jose Mari Azpiazuk eta Sebastian Alvarok La vida en los confines de la tierra liburua eta filma aurkeztuko dituzte bihar, 19:00etan, Usurbe Antzokian. Egileek lan berri hau estreinekoz Euskal Herrian aurkezteko Beasain aukeratu dute. «Poloetako esploratzaileen bizipenak agertzen dituen eleberri honek gure egunerokoaren inspirazioa izatea du helburu».


Edukiontzi bidezko bilketa sistema martxan da

Edukiontzi bidezko hondakinen bilketa sistema berria daukate atzotik Aretxabaletan. Hasiera batean lehenago aplikatu behar zen arren, garbiketa enpresarekin akordio batera iristeko arazoek udalaren epeak atzeratu ditu. Hondakin organikoaren eta errefusaren edukiontziak zabaltzeko txartelak beharko dira, eta dagoeneko gehienak banatu dituzte.

Sistema aldaketak atzerapenak izan ditu. Azken horien arrazoia da Cespa enpresarekin, zerbitzua ematen duen enpresarekin, adostasunera iritsi nahia langileengan ahalik eta eragin txikiena izateko.

Edukiontzien kokapenagatik, bizilagun batzuen zenbait kexa iritsi dira udalera. Alkateak kasu horiek aztertu egingo direla jakinarazi du, aldi berean, aldaketa handirik egingo ez dela gaineratuz. Industrialdeetan, ostera, ez da izango aldaketarik; orain arte legez pasatuko dira hondakinak jasotzera. Eta komertzioetan kartoia eta hondakin organikoak atez ate jasoko dituzte.

Sistema berriarekin, Udalak %80tik gorako birziklatze tasa mantendu nahi du, aldi berean, hondakin ezberdinen nahastea ekidinez.

Birziklatze-tasari eutsi

Elkororen esanetan, sistema berriarekin "birziklatze-tasei eutsi" egingo diete herritarrek: "Gainerako herrietan emaitza onak dituzte; hortaz, gurean zergatik ez?". EH Bilduk ere "%80tik gorako sailkatze-tasari eusteko helburua" gogorarazi du, eta sozialistek "birziklatze-maila hobetzeko" dei egin die herritarrei.


Selektibitatea gainditu dute aurkeztu diren Zarauzko ikastetxeetako ikasle guztiek

Ekaina hasieran izan zen Unibertsitatean Sartzeko Ebaluazioko lehen deialdia. Oteitza Lizeo Politeknikoko eta Lizardi institutuko hainbat ikasle aurkeztu ziren, eta guztiek gainditu dute azterketa.

Datorren ikasturtean unibertsitatean ikasi nahi duten ikasleek ekaina hasieran izan zuten Unibertsitatean Sartzeko Ebaluazioko (USE) lehen deialdia. Hala, EAEko ikasleek hilaren 5ean, 6an eta 7an egin zituzten probak; tartean, Zarauzko Oteitza Lizeo Politeknikokoek eta Lizardi institutukoek.

EAEn selektibitatera aurkeztu diren %97,53ek gainditu dute azterketa, eta Gipuzkoan, %98,32k. Zarautzen, aldiz, %100ek lortu dute unibertsitatera sarbidea; proba egin duten ikasle guztiek gainditu egin dute.


Berria Txapelketatik kanpo geratu da Oiarpe

Asteburuan jokatu dute Oiarpe ko pilotariek Berria Txapelketako lehenengo kanporaketa, eta ezin izan dute hurrengora pasatu. Izan ere, hurrengo fasera pasatzeko pilotariek hirutik bi partida irabazi behar dituzte, eta bakarra irabazi zuen Oiarpek Azkoitiaren kontra. Kadeteetan 9-22 galdu zuten oiartzuarrek, gazteetan 22-6 irabazi, eta helduetan 10-22 galdu.

Berria Txapelketan parte hartu duten pilotariak

Bestalde, ostiralean bost partida izango dira Madalensoron, 19:15etik aurrera: Gipuzkoako Txapelketako Haur Mailakoak bi, Euskal Herriko Txapelketakoak beste bi —gazteak eta 22 urtez azpikoak—, eta azkenekoa Udaberri Txapelketakoa, helduena.


Euriteak direla medio, aurreratu egingo dira Malasiako Sari Nagusiko lasterketak

Lorenzo (Ducati) minduta dago eta ez da Malasian lehiatuko, Mundialeko azken aurreko proban. Michele Pirro arituko da bere ordez.

Bi orduz aurreratuko omen dira Malasiako Sari Nagusiko lasterketak Sepango zirkuituan euriteak direla medio; izan ere, entrenamendu ofizialak ere eten behar izan dituzte eguraldia bidelagun ez dutelarik.

Beraz, hona hemen Malasiako GP mailako motoetako lasterketen ordutegiak: 10:00etan aterako dira Moto3koak (penintsulako 03:00ean), 11:20an Moto2koak (penintsulako 04:20an) eta 13:00etan GP mailako Motoak (penintsulako 06:00ean).

Distantzia bera izango da; beraz, aurriekusten denez, Moto3ak 17 buelta emango ditute, Moto2ak 17 buelta eta GP mailakoek 20 buelta eman beharko dituzte.

Jorge Lorenzo ez da lehiatuko

Jorge Lorenzo (Ducati) eta ez da Malasian lehiatuko, Mundialeko azken aurreko proban. Michele Pirro arituko da bere ordez Sepango zirkuituan barrena.

Bere taldetik jakinarazi dutenez, balearrak mina izan zuen probak egiten aritu zirenean, gehienbat frenatzerako eta norabidez aldatzerako orduan, hortaz, horren ondorioz, larunbateko sesioetan parterik ez hartzea erabaki zuen, eta larunbat honetan, hobekuntzarik somatu ez duela ikusita, Sepangen ez jokatzea erabaki du.


Kontrol publikoa, lurrunduta

Arrazoi batengatik edo bestearengatik, sozietate publikoak eratzea interesgarria izan liteke administrazio publikoentzat. Arrazoiak egon litezke. Eta praktika egokiak badira. Baina sozietate publikoek, aldi berean, itzalak hedatzen dituzte jardun publikoan.

Esaterako: sozietate anonimo unipertsonal gisa eratu zuten GHK. Horrek ekarri zuen, besteak beste, langile guztiak hatzarekin kontratatzea. Sozietate anonimo unipertsonalek, publikoak izan arren, eta erabiliko duten dirutza guztia ere publikoa izan arren, ez dute lehiaketa publikoen baldintzak bete beharrik langileak kontratatzeko. Legezkoa da. Langile horien soldatak ere kontrol publikotik kanpo geratzen dira; PPk salatu izan du kargudun publiko batzuek baino gehiago ere kobratzen dutela sozietate publiko batzuetako zuzendariek eta langileek.

Baina ez soldatetan eta kontratazioetan bakarrik. Fiskalizatzeko ere gaitzago bihurtzen dira sozietate anonimo publikoak. Praktikan, administrazio publikoak egin beharko lituzkeen lanak egiten dituzte, baina lan horien inguruko bileren aktak, adibidez, ez dira normalean herritarren esku egoten. Kontuak eskatzea ere zailago da horrela. Sozietate horiek egiten duten gastuaren kontrola ere nekezagoa da.

Zubietako errauste planta eraikitzeko ehunka milioi gastatzeko asmoa zuten Gipuzkoako Diputazioak eta erakunde publikoek duela bi urte arte. Dirutza hori kudeatu behar zuen enpresa publikoa zertan aritu den, zer bilera egin dituen, akta horiek non dauden, dirua nola gastatu den... jakitea, ordea, izugarri gaitza da.

EAEko fiskal nagusiak uda honetan jakinarazi du ikertu egingo duela GHK, errauste plantaren obrak gelditzeak «desfase ekonomiko handia» ekar dezakeelakoan, eta dirua oker erabili delakoan. Erronkari eusten badio, izango du zer ikertua.


"Diputazioak badio ezin dituela Praileaitzeko leherketak debekatu, norbait ari zaio eskuak lotzen"

Xabier Peñalver arkeologoari egindako elkarrizketa argitaratuko du bihar BERRIAk.

Zortzi urte baino gehiago eman ditu Xabier Peñalverrek Praileaitzeko leizean indusketa lanetan, Aranzadi Zientzia Elkarteko arkeologo taldeko buru, eta kobaren egoeraz hitz egin du BERRIArekin. Honek bihar argitaratuko du elkarrizketa, Kultura sailean.

Hona hemen Peñalverren esan batzuk:

- "Diputazioak badio ezin dituela Praileaitzeko leherketak debekatu, norbait ari zaio eskuak lotzen".

- "Leizeko giltza bat Diputazioak du, beste bat Jaurlaritzak eta bestea, bitxia bada ere, harrobiko enpresak, eta honen baimenik gabe ezinezkoa da koban sartzea".


EKT: Euskal kultura euskaraz baino ez da posible, ala espainolez nahiz frantsezez ere bai?

Euskal kultura euskaraz baino ez da posible ala espainieraz eta frantsesez ere bai? Galdera horretatik abiatu zuen tesia Ibai Iztuetak, ondoren “Cultura vasca vs. euskal kultura” saiakera liburua plazaratu zuen. Euskal Kulturgintzaren transmisioa gradu ondoan izan da eta bertan eginiko elkarrizketa duzue bertan entzungai. Askotan entzundako zalantza jarri du mahai gainean Ibai Iztuetak. Soilik euskaraz egiten dena dela ziurtatu zuen Jose Luis Alvarez Enparantza Txilardegik; Ramon Zallok, berriz, frantsesez eta espainieraz ere sor daitekeela argudiatu zuen. Oraindik ez dago adostasunik, eta inork ez du adierazten egongo denik. Galdera erantzutea baino gehiago, galdera bera ezbaian jartzea izan da Ibai Iztuetaren xedea. “Cultura vasca vs. euskal kultura” saiakeran bildutakoaz mintzatu gara.

https://bilbohiria.com/docs2/2016/EKT/161123_Ibai_Iztueta.mp3

Deskargatu hemen.


«Genero ikuspegia irauliz, haurrei bertze eredu bat eman nahi izan diegu»

Mikel Ortega, Jo ala Jo kultur elkarteko kidea

Hamar lagunen egitasmoz, «duela hogei urte inguru» sortu zen Jo ala Jo Kultur Elkartea. Hazia erein zutenen artean izan zen Mikel Ortega. «Kirikoketa eta Gizakunde bestekin, inauteri eta sagardogintza aferekin», hasi zuten ibilbidea eta urteotan bi arlo horiek garatzeko proiektu batzuk jorratu dituzte: «Gamioxarrea etxean konponketak egin ditugu, dolarea berreskuratu dugu, sagardoa zanpatzeko tresnarekin musika egiten dugu…». Urtez urte ereindako uzta jaso dute: «besta horiek egonkortzea eta taldea handitzea lortu dugu; gaur egun hamabortz kide inguru gara. Areago, sorrera hartatik, bertzeak bertze, Baztango Gaitariak, Baztandarrak Dantza Taldea, Baztango Xulubitariak... azpi-sailak sortu dira».

Patxi Larralderen gidaritzapean Baztango Gaitariak azpitaldea sortu zutenetik «hemezortzi urte» pasa dira: «lehendabiziko urratsa Baztango Gaita-dantza berreskuratzeko eman genuen, baina pixkan-pixkan herririk herri ibili gara eta dianak, erraldoiak, dantzak eta kalejirak egin behar izan ditugu». Urte horietan guztietan Baztanen eta inguruko herrietan ez ezik, Euskal Herriko eta Euskal Herritik kanpoko bertze hainbatetan ibili dira gaitariak: «herriko bestetako dianetan, erraldoiekin…».

Beharra lege

Ateraldi horiek «haurrek erraldoiak aunitz maite dituztela eta haien gibeletik leku aunitzetara joaten direla» ohartzeko bide eman zieten. Horrela bada, Baztanen erraldoiak Elizondon bakarrik zituztela kontuan hartuz, beharra izan zen urratsa emateko legea: «bertze herrietan ere behar zituztela pentsatu genuen». Iruritako herriak erraldoi batzuk erosi edo egiteko asmoa izan bazutela ikusirik, «guk asmoa izan bagenuela eta gureak hor izanen zituztela» jakinarazi genien. Horrela bada, egileei «Iruritako bestetarako behar genituela» adierazi genien. Maiatzean aurkeztuagatik, Iruritan egin zuten estreinaldia. Ordutik, «jende andana hurbildu zaigu, egindako lanagatik beraien esker ona adierazteko».

Pentsatzetik egiterako bultzada «gero eta gaitari gehiago garela eta olatua alde genuela» sentitzea izan zen. Urteetan pentsatutakoa «zirt edo zart» egiteko tenorea ailegatu zitzaien. Bilkuraz bilkura ibili ondotik, urtez urte plazako emanaldietan lortutako dirua erabili dute erraldoiak sortzeko: «momentu horretan musu-truk ibiltzen ginen, baina orain zakura botatako diruarekin egin ditugun bi erraldoiak ikustean merezi izan duela sentitzen dugu».

Bi erraldoi horiekin sei dira Baztango erraldoiak: «lau Elizondokoak eta bi gureak», baina bertze bi egiteko asmoa ere badu herriak: «ttikiak egin nahi dituzte, gaztetxoek dantzatzeko». Guztiak, ordea, ez dira enbor beretik sortuak: lehendabizikoak errege katolikoak ziren; orain dela urte batzuk egin zirenak Nafarroako erregeak; eta guk egindakoak sagardogintzatik hartutako bi pertsonaiak: sagar jolea eta sagar biltzailea. «Pertsonaiak zehaztea» izan da zailena. Baina elkartearen izaerari begira, «sagar munduari lotuta» ibili direla aintzat hartuz, «horri lotutako bi pertsonaia egiteko dena alde genuela pentsatu genuen».

Genero ikuspegia irauliz

Ogibide baten erakusgarri diren erraldoiak «toki aunitzetan» badaude ere, «genero ikuspegi aldetik eginiko lanketa» da sagar jole eta sagar biltzaile horien berezitasuna: «emakumea lehenetsi nahi izan dugu, ogibide nagusia, indar handiena behar duena, emakumeari eman diogu. Gizonezkoa, berriz, sagarrak biltzen jarri dugu». Urratsa «ikaragarria ez izanagatik», tradizioa irauli nahi izan dugu: «haurrak erraldoiei begira egoten dira, eta azken batean, eredu hori ere izatea nahi izan dugu».

Erraldoiek bestei «ekarpen handia» egiten dietela uste du: «jende aunitz biltzen dute, ez herrikoa bakarrik… Haurrek ez ezik, gurasoek ere aunitz maite dituzte eta bizpahiru orduko ekitaldian jende aunitz biltzea lortzen dute. Haurrei eta gurasoei elkarrekin gozatzeko bide ematen diete».

Oroitzapenei hautsak kentzen hasita, «haurra edo ez horren haurra» zelarik, erraldoien irudia lausotua badu ere, buruhandiak ateratzean eginiko lasterrak ongi oroitzen ditu: «deabrua burua erdi makur zuela ikusten genuenean beldurka ibiltzen ginen, gaztexago ginelarik korrika alde batetik bertzera, ongi pasatzen genuen».

Buruhaundi eta erraldoien azpian «guti» ibilia da: «duela urte batzuk erraldoiak dantzatzen ikasteko ikastaro bat antolatu genuen eta hor ibili nintzen ikasten baina kanpora ez naiz inoiz atera». Zalantzarik gabe «erraldoien bueltan gaita joz eta tarteka garagardotxo batzuk edanez» hobe moldatzen da.

Elizondotik Amaiurrera, Lekarozera… harat honatean ibiliko dira udan: «aurten agenda estuarekin ibiliko gara, denetara joatea gustatuko litzaiguke… eta ahal dugun guztietan izanen gara». Heldu den urterako ere eskaerak badituzte dagoeneko. Momentuz horrekin«lan aski» dutela adierazi nahi dute: «erraldoiak dantzatzen ikasteko ikastaroak antolatu nahi ditugu».


Roger Torrent: «Ez diogu utziko zentsurari parlamentuan sartzen»

Konstituzionalak berriro ohartarazi du Kataluniako Parlamentuan autodeterminazioaz hitz egitearen ondorio penalez. Gorenak Puig, Comin eta Ponsatiren aurkako euroagindua eman du


Beste garaipen bat Iera Agirre eta Saioa Aristorenarentzat Emakumea Pilotari Irekian

Ostiral arratsean Aspeko pilotarien jaialdia izanen da Leitzako Amazabal pilotalekuan

Aurrerako pilotariek hainbat partida jokatu dituzte asteburu honetan. Aipatzekoa da Iera Agirre eta Saioa Aristorenak Emakumea Pilotari Irekian beste garaipen bat lortu zutela larunbatean Aginagan, Tijero eta Gutierrez-i 30 eta 10 irabazita. Errekako txapelketan, infantil mailako txapela lortu zuten Anartz Olanok eta Jon Iparragirrek, finalean 18 eta 5 irabazi baitzieten Larunbe eta Alduntzini. Lezamako txapelketako finalean izanen direnak Jaunarena eta Zabaleta dira. Jubenil mailako finalerdian 22 eta 17 irabazi zieten Mendinueta eta Olalderi. Berria txapelketan, Burlatarekin ari diren Jaunarena eta Taintak 22 eta 18 irabazi zieten Arbizuko Ezkurdia eta Lukin-i.

Nafarroako Kirol Jolasak Amazabalen

Nafarroako Kirol Jolasen barrenean zenbait partida jokatu ziren joan den astean Amazabalen. Asteazkenean, lehen mailako infantiletan, Aurrerako bi bikote izan ziren aurrez aurre eta Anartz Olanok eta Ibai Barberenak 18 eta 15 irabazi zieten Ander Gartziarena eta Mikel Sagastibeltzari. Larunbatean, lehen mailako kadetetan, Aurrerako Xabi Apezetxea eta Mikel Hernandorenak Errekako ordezkarien kontra jokatu beharreko partida ez zen jokatu, hauek ez baitziren aurkeztu. Beraz, 18-0 leitzarren alde. Bigarren mailako benjaminetan, Aurrerako Ander Alduntzin eta Joseba Eskuderok 12 eta 18 galdu zuten Gure Pilotako bikotearekin. Kategoria berean, Beñat Altzelai eta Joanes Illarregik ere Gure Pilotako beste bikote batekin aritzekoak ziren, baina hauek azaldu ez zirenez 18-0 irabazitzat eman zieten partida leitzarrei. Hirugarren mailako alebinetan, David Muenala eta Josu Sukuntzak 6 eta 18 galdu zuten Zugarraldeko bikotearekin. Bigarren mailako alebinetan jokatu gabe gelditu ziren Aimar Gil eta Mikel Eraso, Gure Pilotakoak ez baitziren aurkeztu. Beraz, partida irabazia Aurrerakoentzat. Bigarren mailako infantiletan, Julen Goikoetxeak eta Lenitz Galartzak 18 eta 11 irabazi zioten San Migueleko bikoteari. Lehen mailako infantiletan, Oier Igartuak eta Ibai Gilek 4 eta 18 galdu zuten Txarutako bikotearekin. Hirugarren mailako kadetetan, Xabier Erasok eta Mikel Onsalok 22 eta 15 irabazi zieten Aralar Mendiko bikoteari.

Etxetik kanpo

Leitzatik kanpo jokatu ziren partidetan, Burlatan, lehen mailako kadetetan, Joxerra Aizagirrek eta Xabi Jaunarenak 19 eta 22 galdu zuten Zugarraldeko bikotearekin. Lizarran, lehen mailako alebinetan, Jon Lezeak eta Ander Eskuderok 18 eta 14 irabazi zioten San Migueleko bikoteari. Iruñeko Aranzadin, bigarren mailako infantiletan, Iñigo Mitxaus eta Iñaki Saralegik 18 eta 17 irabazi zioten Mendillorriko bikoteari. Noainen, hirugarren mailako benjaminetan, Jon Sukuntzak eta Beñat Billabonak 18 eta 12 irabazi zioten Noaingo bikoteari eta Irurtzunen, bigarren mailako infantiletan, Markel Barriolak eta Xabier Zubiriak 18 eta 8 irabazi zioten Bi Aizpeko bikoteari.

Profesionalen jaialdia ostiralean Amazabalen

ASPEko profesionalen arteko pilota partidak jokatuko dira martxoaren 13an, ostiral aratseko 8etatik aurrera Leitzako Amazabal pilotalekuan. Lehenik, eskuz banaka, Jon Apezetxea goizuetarra Ongay irurtzundarraren kontra. Segidan, binakako partida nagusian, Mikel Olazabal aresoarra eta Abel Barriola leitzarra, Gonzalez eta Beroizen kontra ariko dira. Sarrera 20 eurokoa izanen da.


SOINUGELA: Nas, Dientes de luna, Dennis Brown, Don Nix, Skiffle Players, Duke Reid, Tenpora, Skatalites

Gaurko urrezko kantua American Epic telebista dokumentalerako grabatu zuen NAS rap egileak kantua orain dela 100 urte Will Shadek egin zuena The Memphis Jug Banerako On the Road Again da. NASek zioen moduan blues eta rap nahiko hurbil daude. Nasek American Epic-erako grabatutako beste kantu bat dugu One Mic izenekoa. Gero, Nasek grabatu zuen beste kantu bat entzun dugu, N.Y. State of Mind (1994).

Gernikako Dientes de luna taldeak bere laugarren bilduma kaleratu dute, Atmósfera izenekoa, Baga Biba zigiluan. Hiru kanta aukeratu ditugu bertatik: Orratz galdua, Descalza eta Atmosfera.

Dennis Brown 70eko hamarkadan Jamaikan reggae kantarien artean arrakastatsuenetakoa izan zen. Orain CD batean berreskuratu dira 1975 eta 76an kaleratutako bi LP. Guk handik entzun ditugu: Only a Smile, African, So Long Rastafari eta Fresh and Clean (I Roy-rekin).

Memphiseko Don Nix 60ko hamarkadaren hasieran Stax disko etxearen Mar. Keys taldearen partaidea izan zen. Hegoaldeko rock eta soul musikaren kantu egilea izan zen, baita kantari ederra ere. 2002an aintzinako lagunekin Going Down izeneko bilduma egin zuen. Bertatik kantu batzuk dastatu ditugu: Palace of the King, Going Down, Everybody wants to Go to Heaven eta Going Back to Luka.

Kaliforniako The Skiffle Players Cass McComb-en talde alternatiboa da. Bigarren lan honetan Neal Casal dute taldean Chris Robinson Brotherhood taldearen baimenarekin. Skiff euren bigarren lana da eta guk hiru kantu entzun ditugu bertatik: Cara, Local Boy eta You’ll Miss It When It’s Gone.

Duke Reid ska garaiko produktorerik onenetakoa izan zen Jamaikan. The Treasure Island ska Album Collection CD barrian lau LP bildu dituzte 58 kanturekin. Aukeratu ditugunak: Latin Goes Ska (Skatalites), Jordan River (Justin Hinds), Dan De Lion (Don Drummond) eta Watermelon Man (Baba Brooks).

Tenpora boskoteak 2017an kaleratu zuen Itzulika izeneko grabazioa eta pare bat abesti entzun ditugu bertatik: Berandu da eta Itzulika.

https://bilbohiria.com/docs2/2019/soinugela/190328_soinugela_tenpora.mp3

Deskargatu hemen.

https://www.youtube.com/watch?v=KBRdqIbyrew


Pertsona nagusien erreflexu galera, trafikorako arrisku

Durangoko Udalak eta Stop Accidentes elkarteak pertsona nagusiak trafikoaren arriskuez kontzientziatzeko kanpaina egin dute. Informazio ekintzak garatu dituzte azken asteetan, eta trafiko arauen inguruko tailer bat ere bai; 60 lagunek parte hartu dute. Bizidun nagusien elkartearen laguntza eduki dute zabalkundean.

Udalak mugikortasun segurua indartu gura du, batez ere nagusien kasuan. EAEko datuak hartuta, 2012an auto batek harrapatuta hildako guztiak 64 urtetik gorakoak ziren.

Durangon 132 auto istripu egon ziren 2013an, eta horietatik hamabost izan ziren oinezkoak harrapatzeagatik: EAEko datuen kontrara, bakarra 55 urtetik gorakoa. Hala ere, beharrezko ikusten dute sentsibilizazioa. Oinezko lez ez ezik, gidari lez ere bai. Urteekin erreflexuak galtzen dira, eta asko ez dira horretaz konturatzen. Horregatik guztiagatik, tailerrean autoeskolako irakasle baten eta udaltzain baten oharrak jaso dituzte nagusiek. Udaltzainaren arabera, duela hamar bat urte Durangon urtean lagun bat hiltzen zen autoak harrapatuta. Bere ustez, trafikoaren antolaketak eta oinezkoentzat jarri izanak lagundu dute egoera hobetzen.

Baina, oraindik badago zer hobetu. Esaterako, Frai Juan Zumarraga kaleko zebra bideetan argitasun faltaz kexatu dira herritarrak; harrapatze gehienak bertan izan dira. PSE-EEk sustatuta hobekuntzak onartu zituzten aurrekontuetan, eta apirilean hasiko dituzte obrak.

---------------------------------------------------------------------------------------------------------------------------

Marisa Griñon (Durango): "Interesgarria iruditu zait, memoria apur bat freskatzeko balio izan digu. Nik gidabaimena duela 49 urtetik daukat. Ez gara konturatzen urteekin erreflexuak galtzen ditugula.

Batzuetan, zebra bidera heltzean oinezkoek ez dute begiratzen ea autorik-edo datorren. Automatikoki bidera salto egiten dute. Eta aparkatzerakoan, sarritan ez dugu pazientziarik edukitzen".

Jose Ignacio de Sola (Durango): "Bide hezkuntzan interesa badagoela uste dut, jende guztiaren partetik. Nagusion partetik handiagoa beharko luke, gure gaitasunak murrizten dabiltzalako.

Sarritan behar ez dugun lekutik gurutzatzen dugu bidea, eta eskubide guztien jabe garela uste dugu. Oinezko asko begiratu barik irteten dira. Sustoren bat ere izan dut; errespeturik ez duten gidari asko daude-eta."


Maria Jose Bravoren omenezko plaka bat jarri dute Loiolan

41 urte bete dira Batallon Vasco Español talde parapolizialak Maria Jose Bravo bortxatu eta hil zuenetik eta Javier Rueda larriki zaurituta utzi zuenetik. Gertakaria ez zuten inoiz ikertu, eta ez du inork ordaindu. Gaur Donostiako Udalak plaka bat jarri du Bravoren omenez.

Hilketa gertatu zen tokia jada ez da existitzen, Urumeako autobia egin zutenean Zorroagako zelaigune horien zati handi bat hartu baitzuten. Haren omenezko plaka Bravo eta bere familiaren etxearen ondoan jarri dute, Loiolan, latsarien plazan. Zuriñe Bravo senideak omenaldia eskertu du, baina aitortu du hilketa gertatu zenean ez zela ezer egin: “Inork ez zigun ezer esan, ezta doluminik eman ere. Babesik gabe utzi gintuzten, abandonatuta”.

Iaz Maria Jose Bravoren hilketaren 40. urtemuga izan zen, eta Irutxuloko Hitzak gertaera latz honen berri eman zuen Olaia Ruedari esker. Bere testigantza abiapuntu hartuta kontatu zuen Irutxuloko Hitzak 1980ko maiatzaren 7an gertatu zena.


Gomiztegiko harrobia handitzearen kontrako protesta, Arantzazun

'Arantzazu defenda dezagun' lelopean, herritar talde batek elkartaratzea egin du harrobiaren ustiapena bikoiztearen aurka.

Arantzazuko (Oñati, Gipuzkoa) Gomiztegiko harrobiaren ustiapena bikoizteko egindako eskaera atzera bota dezan eskatu diote larunbat honetan Eusko Jaurlaritzari herritar talde batek.

'Arantzatzu defenda dezagun' lemapean, herri-plataforma ipini dute martxan. Natura 2000 sarean egoteaz gain, ustiapena Aizkorri-Aratz Parke Naturalaren kokatuta dagoela argudiatu dute.

Pello Zabala taldeko bozeramaileak adierazi duenez, inguruko bioaniztasuna arriskuan jarriko luke halako proiektu batek. Horrez gain, Arantzazuko Santutegitik oso gertu dagoenez, auzotarren segurtasuna arriskuan jarriko luke. Beraz, egitasmoa salatzeko sinadura-bilketa abiatu dute, change.org web atariaren bidez.

Eusko Legebiltzarreko azken osoko bilkuran, EH Bilduk handitzearen aurka aurkeztutako mozioa gehiengoz onartu zuten; EAJko kideak, berriz, abstenitu egin ziren. Izan ere, ustiapena handitzerik nahi ez duten arren, azken urte eta erdian Eusko Jaurlaritzarekin kudeaketa zuzenik ez egin izana kritikatu zuten jeltzaleek.

Hurrengo urratsen artean, bilera irekia antolatu dute datorren asteartean herritarrak informatzeko, 19:00etan.


Testamentuei buruzko hitzaldia izango da asteartean Azkoitiko Elkargunean

Testamentuei buruz jakin beharrekoa izenburupean, Javier Lazaro notarioak testamentuen inguruko solasaldia eskainiko du asteartean, martxoak 3, Azkoitiko Elkarguneko Oteiza aretoan. Azkoitia Lagunkoiak eta Azkoitiko Udalak elkarlanean antolatu dute saioa, eta parte hartzea doakoa eta irekia izango da. Solasaldia 18:30ean izango da. Horrez gain, Azkoitia Lagunkoiak hileroko bilera egingo du egun horretan bertan, 18:00etan, Elkargunean.


Politika zaharraren argazkiak

Politika zaharraren argazkiak ugari dira egunotan: Arraiz ukabila goian, epaiketaren zain, pankarta atzean zeudenak agurtuz; Sagrario Aleman kazetariekin mintzo atzean batzuek pankartari eusten diotela. Are, politika berriaren aire bat zeukatenak ere kutsatuta daude. Iglesias eta Garzón ukabila goian dutela eta elkarrekin; itxuraz berria, bai. Ordea, Podemosekin ere erabakiak Madrilen hartzen dira, beti bezala. Eta Iglesiasek, hilabete gutxi batzuk baino ez, esaten zuen IUkoak “zenizo politiko batzuk” zirela. Betiko politika zaharra, beraz, zentralista, goitik beherakoa eta diskurtsoak koiunturaren arabera moldatzen dituena. Berdin Urkullu eta Barkos ageri dituzten argazkiak; politika berria dirudi, baina laster dator beste argazki bat, Urkullu eta gure presidentearen argazkiaren ustezko berritasuna zalantzan jartzera. Argazki horretan Aroztegiako proiektuaren aurkariak ageri dira, Ayerdi eta autoritateei begira; eta hauek bizkarra ematen diete, Lekaroz herria, denen atzean, lekuko mutua dela. Politika zaharra, Urkulluren eta Barkosen arteko bosteko emate itxuraz berriak zilegitzen eta zigiluz ixten duena. Gorputz oraindik sanoa erabat usteltzen ahal duen zauri zornetua.


Trenaren azken bagoian

Marcelo Bielsaren etorrerarekin ilusioa gainezka sortu da Athleticen, baina jokalari gutxi ari da erabiltzen hiru lehiaketetanIgor Gabilondok eta David Lopezek apenas jokatu duten, eta etorkizun iluna daukate

Marcelo Bielsak Athletici eman diona neurtzea ez da batere samurra. Ezinezkoa, kasi. Hilabete gutxitan arrakasta lortu duela da baiezta daitekeen gauza bakarra. Horren adibiderik garbiena zera da: taldeko izar nagusiaren etorkizunak adinako kezka sortzen duela entrenatzailearenak. Fernando Llorenteren mailan dago Bielsa. Hainbat talde dabiltza haren atzetik, eta ez da harritzekoa, talde zuri-gorriaren jokoak bat baino gehiago maitemindu baitu aspaldian.

Entrenatzaile argentinarraren ekarpena handia ari da izaten. Taldeari mentalitatea aldatu dio. Hitz batean, irabazle sena eman dio. Athleticen lehiakortasuna jokalariekin banan-banan egin duen lan bikainaren ondorioa da. Gehienak hobetu egin ditu. Duela zortzi hilabete baino maila hobea dute. Eta, noski, horrek emaitzak ekarri ditu. Bikainak. Athletic bere historiako sasoirik onenetakoa egiten ari da. Orain arte lortutako emaitzak eta tituluak aintzat hartuta, ez da beste belaunaldi batzuetako lehoiek lortu zutena egitera ere ailegatu. Eta seguruenik, ez da inguratuko. Baina ez da ahaztea komeni futbola asko aldatu dela azken hamarkadetan.

Bosman legea da errudun nagusia. Lege hori onartu zenetik, askoz ere gaitzagoa da Bilboko taldeak duen filosofiarekin punta-puntan aritzea. Eta futbola kate bat denez, jokalarien eta taldeen hobekuntzek emaitza onak eta jokatzeko era erakargarria ekarri dituzte. Hori guztia batuta, erraza da ulertzea jarraitzaileen artean dagoen ilusioa. Neurri gabeko ilusioa, hain zuzen ere.

Baina arrakastarako bidean katetik kanpo geratu direnak ere badaude. Ohikoa da futbolean hori. Entrenatzaile bakoitzak jokatzeko era bat dauka, eta berak gura duena zelaian islatzeko jokalari batzuen aldeko apustua egiten du. Beraz, talde guztietan daude talde dinamikatik kanpo geratzen direnak. Goi mailako teknikari batzuek, gainera, lehen egunetik lagatzen dute argi zer egin asmo duten. «Sentsibilitate» gutxiko entrenatzaileak direla esaten da sarri. Jupp Heynckesek, esaterako, titularrak alde batetik eta gainerakoak bestetik entrenatzen zituen. Bielsak ere antzeko zerbait egiten duela esan daiteke.

Azken hilotan ez da hain nabarmen ari horretan, baina sasoi hasieran ohikoa zen jokatzeko aukerarik ez zutenak beste zelai batean lanean ikustea. Lan egiteko era horrek «erre» egiten du parte hartzen ez duen jokalari taldea. Haserre egoteaz gain, motibazioa galtzen dute. «Entrenatu? Zertarako?», esan zuen multzo horretan dagoen futbolari zuri-gorri batek entrenamendu batean gehiago ahalegintzeko eskatu ziotenean. Nahiz eta jendaurrean ezer esan ez, pentsamendu hori izan dezakete azken denboraldiotan pisu handia izan duten futbolari bik: Igor Gabilondok eta David Lopezek.

Etorkizun beltza

Bai ezker hegalekoak eta bai eskuinekoak ere etorkizun beltza dute Bielsak Athletic entrenatzen jarraitzen baldin badu. Gabilondok sei denboraldi daramatza elastiko zuri-gorria defendatzen. Tarte horretan gorabeherak izan ditu. Dezente, gainera. Hamaikakoan postu finkoa izan duen sasoiak ezagutu ditu, eta gutxi jokatu duenak ere bai. Baina inoiz ez du izan denboraldi honetan bezain pisu gutxi. Athletic hiru lehiaketetan ari den arren, lau hilabete egon da jokatu barik. Granadaren kontra jokatu zuen 2012. urtean lehen aldiz. Beraz, argi dago ez duela entrenatzailearen konfiantzarik. Horri guztiari gehituz gero denboraldia titular hasi zuela, 33 urte bete berri dituela eta kontratua laster amaitzen zaiola, maletak egiteko sasoia ailegatu zaiola ondoriozta daiteke.

Athletic, gainera, hasi da haren lekua bete dezaketen futbolarien jarraipena egiten. Bielsaren gustukoa Antoine Griezmann da. Baina, batetik, garestia delako, eta, bestetik, hark fitxatututako jokalariek eztabaida sor dezaketelako Athleticen filosofiaren inguruan, ia ezinezkoa da Maconekoa (Frantzia) elastiko zuri-gorriarekin ikustea. Bigarren plana Ismael Lopez izan daiteke. Bilbao Athleticeko jokalari ohia maila ona ematen ari da Lugon, Bigarren B Mailan. Beraz, baliteke udan Lezamara bueltatzea. Bestalde, ezin da etxekoa ahaztu. Ibai Gomezen eta Gabilondoren ezaugarriak ezberdinak dira oso, baina bilbotarra baliatzen ari da entrenatzaileak eman dion aukera.

Gabilondoren antzekoa da David Lopezen egoera. Beharbada, euren ezaugarriak antzekoak direlako egongo dira dauden moduan. Teknikoki onak, estrategia jokaldietan maisuak, baina, era berean, dieselak dira. Bielsak eskatzen duen erritmoari eusteko arazoak izan ditzakete. Jokalari biziak eta oldarkorrak ditu gustuko argentinarrak. Halakoak dira egun Athleticen hamaikakoa osatzen duten futbolari gehienak. Ander Herrera, Iraola eta Llorente dira profil horretatik kanpo dauden bakarrak. Berezkoak, talentuak egiten die lekua hamaikakoan. Lehen biek gustuko dute joko lasaia eta pazientzia eskatzen duena, eta Llorente ezinbestekoa da golak egiteko.

David Lopezek ez du, antza, nahikoa talentu ia dena jokatzen duten hamasei jokalariko talde horretan egoteko. Aurtengo sasoian jokatu izan errioxarrak, baina, itxura denez, ez du behar bezala aprobetxatu. Geldikako jokaldietan ederki moldatzen da; begia non, baloia han jartzen du hankarekin, baina erritmo azkarra falta zaio. Hegalekoak beste urtebeterako kontratua dauka talde zuri-gorriarekin, baina ez dirudi aparteko buruko minik sorrraziko dionik Bielsari udan beste bide bat hartzen badu. Abiadura handiko tren batek sor ditzakeen arazoak dira.


Iritsi da final handiaren eguna!

Xabier Euzkitze eta Joxan Tolosa San Andresen izan dira egunotan zapatuko finalistekin partiduari buruz hitz egiten.


Pilota txapelketa herrikoirako izen-ematea igandera arte

KIROLA // Igandean itxiko da binakako pilota txapelketa herrikoirako izen-ematea. 16 urtetik gorakoek parte har dezake, bikoteko 20 euro ordainduta. Hilaren 11n 19:00etan bilera egingo da kultur etxean taldeen zozketa egiteko. Finala maiatzaren 1ean izango da. Izen-ematea: Oilarra, Karibe Zaharra, Urbeltz, Giroa eta Kukue tabernetan eta Hizkuntza liburutegian.


Oizpe egoitzako jolas gunea inauguratuko dute bihar

Munitibarko Oizpe egoitzako jolas gunea zabalduko dute bihar. 12:00etan izango da irekiera ekitaldia, eta gero, luntxa egongo da.

Barritzaileak izateko ahaleginean, berton eskaintzen diren zerbitzuen aukera zabaltzea du helburu gune barriak. Modu horretan, honez gero aukeran dauden terapiei giza trebetasunak hobetzen lagungarria izango den zerbitzua gehitu nahi izan diote.

Egoitzako egoiliarrei zuzenduta egoteaz gain, familiei eta bertora joaten diren herriko nahiz eskualdeko edonori dago zuzenduta, hartu-emonak lantzeko eta


Herriko modaren erakusleiho izango da bihar San Martin plaza

Dena gertu dago bihar, zapatua, egingo den Bergara Bizi lehen moda erakustaldirako. 18:00etan, San Martin plazan, herriko 30 dendak baino gehiagok hartuko dute parte –ikus parte-hartzaileak ondoko taulan–; Bergara Bizi ekimenaren baitan diharduten bultzatzaileek, hain zuzen.

Herriko moda eskaintza zabalenaz gozatzeko aukera paregabea izango da biharkoa. Herriko arropa, zapata eta osagarri dendek duten berriena erakutsiko dute, eta orrazkera eta makillajean dauden azken joerak ikusteko aukera ere egongo da.

Ume, gazte, gizon zein emakumeak goitik behera apaintzeko herrian dagoen moda eskaintzaren erakusleiho izango da, azken batean, Bergara Bizi lehen moda erakustaldia: “Gure dendetako hormak gainditzea da helburua. Bergara bizia dela eta eskaintza zabala duela erakutsi nahi dugu, adin, sexu eta gustu guztiendako”, diote ekimeneko kideek. “Azken boladan, dendak zabaltzen ari dira herrian eta Bergarako merkataritza eskaintza gero eta zabalagoa da”, gehitu dute.

Hamar metroko pasabidea

T letraren formako hamar metroko pasabidea egokituko dute San Martin plazan, Udalaren laguntzarekin. Eguraldiaren arabera Udal Pilotalekuan egiteko aukera aztertu zuten arren, iragarpenak onak direla-eta plazan egitea erabaki dute.

10:00etan hasiko dira Bergara Bizi ekimeneko kideak pasabidea egokitzen. Udaletxetik Seminariorantz aterako da egitura eta udal brigadaren laguntzarekin muntatuko dute. Horrez gain, 500 bat eserleku ere jarriko dituzte, “herritarrek desfilea ahalik eta erosoen ikusteko”.

Modeloen kasuan, 70 bat herritarrek beteko dute zeregin hori. Bestalde, desfilea Aitziber Azkondo bergararrak aurkeztuko du eta bi zatitan banatuta egongo da. Erdian egingo den atsedenaldian, berriz, Camdem Town zumba taldeak erakustaldia egingo du.

Zozketak, amaieran

Desfilea dela-eta zozketa eta lehiaketa ere antolatu dituzte Bergara Biziko bultzatzaileek. Hain zuzen ere, zozketari dagokionez, aste osoan barrena, desfilean parte hartuko duten dendak txartelak ematen ibili dira bertan erosiz gero, eta zozketa desfilearen amaieran egingo da. Irabazleak 150 euroko bonua lortuko du herriko dendetan gastatzeko.


Kontzertuak Zipotz jaietan

Revolutionary Brothers DJak. (Argazkia: Makoki)

Urtero bezala, Musika Lan Taldetik eskaintza anitza egiten saiatzen gara. Argi dugu kontzertu guztiak ez direla denentzat modukoak izango, baina ziur gaude talderen bat edo beste, guztiok izango dugula gustuko. Hori da finean gure lanaren helburua, Katalunia Plazako musika eskaintza guztiengana gerturatzea eta auzotar bakoitza bertaratzea.

Dena den, gure filosofia argia da, musikak ez du kalterik egiten (musikaz ari bagara behintzat: Enrique Iglesias eta halakoak beste kategoria batekoak dira, musika ez behintzat) eta beti dago aukera esperimentaziorako, talde berriak ezagutzeko; are gehiago kontzertuak dohain badira, Groseko kasuan bezala (inoiz baloratuko al da zentzu honetan jai herrikoiek egiten duten lana? ).

Auzoan gainera, jaietan aspaldiko lagun ditugun taldeak eta eskaintza berriak nahasten saiatzen gara azken urteotan taldeetako batzuk gurean duten onarpenaren jakitun. Hona ba gure aurtengo eskaintza eta Katalunia Plazara bertaratzeko gonbita.

REVOLUTIONARY BROTHERS + GUSTAV & SISTA EIDER + GWA YA REGGAE +SISTA AWA

Urtero bezala, gure anaia iraultzaileek izugarrizko reggae jaia antolatu dute. Haiek platerretan gozatzeaz gain lagun mordoa dakarte haiekin batera eta. Sista Eiderrek haiekin egin ditu kolaborazioak hainbat jaietan, eta haren ahots leun eta indartsuak barruak epelduko dizkigu. Gwa Ya Reggae Band berriz azken garaiotako iraultza txikia dela esan genezake. Baina mahaian kolpea jo nahi izan dute eta Sista Awa handiarekin dantzatzeko aukera izango dugu, Senegaldik ekarriko dizkigu soul, hip hop eta reggae doinu sutsuak.

OSTIRALA 14

ROCK KAM BROOM + DJ MIAU

Bai, argi dago, ostiral gaua parranda ederrarekin bukatu nahi dugu eta honatx proposamena. Bi izenak aski ezagunak dira Donostia eta inguruetako eskenatoki eta jaietan, oinarri oinarritik hasi dira musika munduan eta emaitzak nabari dira. Rock Kam Broomek kontzertu ganberroa eskainiko digu, betiko moduan eta errepertorioa berrituta datoz, beraz prestatu Mundu Librea Rockeatzeko.

DJ Miau, berriz, eskenatokira igo eta emakumeak lehen lerrora deitzeaz gain, iraultza gerri kolpeka egin daitekeela erakusten digu. Plazak, dantzaleku erraldoi bihurtuta espazio askeak eraikitzeko gaitasuna du. Presta zaitezte Gros Eroak, gau honek askorako emango du!

LARUNBATA 15

KOBAN + SARA HEBE

Kobanek iaz eman zuen bere lehen kontzertua Zipotz Jaietan, haien auzoan, eta harrez gero haien bidea oso oparoa izan da. Gazte Akelarreko kanta egiteraino ere iritsi dira, eta tartean kontzertu mordoa emanda daude. Estiloa ederki definituta datoz eta hamaika taula zapaldu izanaren esperientziaz, Koban helduago bat ezagutzeko aukera izango dugu.

Sara Hebe, berriz, Argentinatik dator. Rap politikoa egiten du haren esanetan eta esateko dituen guztiak entzunda argi dugu definizio horren arrazoia. Une honetan kritikaren arabera Argentinako rap kantaririk onena da eta indarrez dator, gure auzoan lurrikara sortzeko asmoz.

IGANDEA 16

INGO AL DEU?

Gauza batek funtzionatzen badu, zertan aldatu? Dagoeneko auzotartuak dauden andoaindar hauek urtero bezala plaza pil-pilean jartzeko prest daude, eta gu horretan laguntzeko irrikitan. Zer esango dugu jada ez dakigunik talde honen inguruan? Anttonek barra gainean jotzen bukatuko duela? Hona aurtengo dema, Antton txoznako barra gainera eraman behar dugu besotan eta bertan polka jotzea lortu. Ea zenbatek egiten duzuen kasu, horrela ikusiko dugu zenbatek irakurri duzuen artikulu hau!

GOZATU JAIETAN!

Musika Lan Taldea


Isaias Carrasco omendu dute bere heriotzaren bigarren urteurrenean

Ekitaldian PSE-EEko hainbat agintari eta kargu publiko egon dira Carraskoren senideekin batera.

Isaias Carrasco PSE-EEko zinegotzi sozialista hil zutenetik bi urte bete direnean omenaldia egin diote Arrasaten. Bertan, Patxi Lopez lehendakaria egon da eta ETAk "ez duela inoiz" euskaldunen "oraina eta geroa baldintzatuko" adierazi du.

"Inoiz bizi nahi izan genuen aroaren amaiera ikusten ari gara", adierazi du Patxi Lopezek Arrasaten. Ekitaldian PSE-EEko hainbat agintari eta kargu publiko egon dira Carraskoren senideekin batera.

Omenaldia Navas de Tolosa kalean egin da, bertan hil zutelako zinegotzi sozialista.

"Bi urte pasa dira, baina dagoeneko bere hiltzailea kartzelan dago", gogorarazi du Lopezek, "hori delako Zuzenbide Estatu batek biktimen eta euren senideen mina erakusteko duen modua".

Halaber, ETAren "amaiera ahalik eta lasterren gertatzeko neurriak" martxan jartzen ari direla azpimarratu du Lopezek.


Pikaolako bidegorriaren erdian dagoen zutoina kentzeko eskaria egin du EAJk

Josune Urkola EAJko bozeramailearen esanetan, “ezin dugu sinetsi bidegorri berriaren erdian Iberdrolako zutoin bat bertan uztea”. EAJren ustez, “Udalak etsenplu eman beharrean arduragabekeria osoz gauzatu du obra".

Alderdi jeltzalearen ustez, Pikaolako zatian "segurtasuna ez da inondik inora bermatzen eta erabiltzaileentzako arrisku larria bihur daiteke. Udal gobernua lehena da baldintza guztiak betearazten partikular batek obrak egin nahi dituenean baina kasu honetan badirudi ez dituela aplikatzen beretzat”.

EAJk eskatu du premiaz dorre elektrikoa mugitzeko “eta bidegorria garbitzeko beharreko neurriak hartzea, informazio seinaleak, ispiluak eta gainerako elementu osagarri guztiak behar bezala kokatuz”.

Pikaolakoa zuzentzeko asmoz, EAJk eskaera bat bideratu zuen ekainaren 30ean udal erregistroan.


Hendaiako ikastolaren azken soluzioari atea hetsi dio auzitegiak

Hendaiako Herriko Etxeak ikastola berriaren alde hartu deliberoa deuseztatu egin du Paueko administrazio auzitegiak

Estatuko agintariei lege bat exijitu diete laurehun bat pertsonak Seaskaren izenean

Nora Arbelbide Baiona

Baionako Suprefeturaren aitzinean bildu ziren dozenaka eta dozenaka lagun atzo, Seaskaren egoera salatzeko. / BOB EDME

Aterkien pean tinkaturik, aterkirik ez duenari aterpea proposatzen, aro txarrari bezala berri txarrari aurre egiteko edo, Baionako Suprefeturaren aitzinean bildu ziren laurehun bat lagun atzo, Seaskak deiturik. Haize hotz indartsuak aterkien atxikitzeko eskuak izozten zituela, babazuzaren kontra borrokan, uholde mehatxuari muzin eginez, «lege bat ikastolentzat» aldarrikatuz, eta abisatuz: «Kasu! Ikastola kexu!».

Suprefetak Hendaiako Herriko Etxearen kontra ezarri auzia irabazi egin duela jakin berri zuten. Hau da, Paueko administrazio auzitegiak deuseztatu egin du herriko etxeak Hendaiako ikastola berriaren alde hartu deliberoa. Edo, beste gisa batez erranik, Hur Gorostiaga Seaskako zuzendariaren hitzetan: «Horrek erran nahi du Hendaian ez dugula gehiago soluziorik. Blokatu digute genuen soluzio bakarra». Etsiturik, gaineratu zuen Falloux legea indarrean deino ez dela beste soluziorik.

Horren ondorio, oharra egin zion Paxkal Indo Seaskako presidenteak Patrick Dallennes suprefetari, mikrofonoa harturik: «Laurogei haur hendaiar euria egiten duen aldi bakoitzean goitik behera trenpa daitezen lortu duzu». Hitzartzeaz baliatu zen, baita ere, egoeraren kontraesanak nabarmentzeko: «Hendaian ikastola bat eraikitzea debekatzen digute, ikastola eskola pribatua dela erranik. Beskoitzen, aldiz, herriko eremu pribatuko lur bat alokatzea debekatu nahi diguzue, ikastolak zerbitzu publiko bat ematen duela erranik. Baina nortaz futitzen zarete?».

Izan ere, prefetak auzitara eraman du Beskoitzeko Herriko Etxea (Lapurdi), ikastola egiteko lurra alokatzeagatik Seaskari. Eta, berez, Paueko prefetaren jazarpen horren salatzeko deitua zuten atzoko elkarretaratzea Seaskaren barnean biltzen diren ikastoletako arduradunek. Abenduaren 29an, Seaskak antolatu Manifestan, suprefetura okupatuko zutela abisatu zuten, justuki, hala gertatzen bazen. Atzo, azkenean, ez zen okupaziorik izan. Suprefeturako burdin hesia hetsia eta polizia lerro batek babestua egon zen arratsalde osoan. Arrautza batzuk jaurtiki zituzten eraikinaren gainera.

Hendaiaren arazoa ere berriz indarrean agertu zen atzo, eta elkarretaratzeko mezu nagusia honela laburbildu zuen Indok: «Estatuko ordezkariei argiki erraten diegu ez daitezela bide itsu batean sar. Ez diegu utziko ikastolak suntsi ditzaten. Ez diegu utziko euskara ito dezaten. Aitzineko belaunaldiek egin zuten bezala, gu ere prest gara euskararendako dena emateko».

Aitzineko belaunaldiko ordezkariak baziren hurbildurik manifestaldira. Erramun Etxemendi Garaziko ikastolako guraso ohia, adibidez, han zen, oraindik haserre, nola gibel egitera behartu nahi duten agintariek. «Baina lehen bezala orain ere pentsatzen dut lortuko dugula», baikortu nahi izan zuen.

Zuberoa, Baxenabarre eta Lapurditik, ikastola anitzetatik hurbildu ziren hainbat lagun, nahiz eta ez izan Beskoitzekoak edo Hendaiakoak. «Batzuk arriskuan badira, denak gara arriskuan». Uztaritzeko ikastolako guraso Philippe Hairak argi zuen, Uztaritzen ez direla hain gaizki ere zehaztu bazuen ere. «Egoera zinez larritzen ari da. Ez dakigu noraino joan nahi duten. Zertarako ere ez dakigu. Ez dugu sobera ulertzen. Baina ez ditugu egiten utziko».

Arantxa Eiherabide Itsasuko ikastolako presidenteak ere lanjerra ate-joka sentitzen zuela zioen: «Ez gara gure eraikuntzaz jabe. Beraz, erabakitzen badute merkatuaren prezioan ordaindu behar dugula, ezin izanen gara eraikuntza berri horretan egon». Itsasuko herriak uzten dio ikastolari lurra, eta eraikuntza herri elkargoak eraiki zien. Seaskak urtero 8.000 euroko alokairua ordaintzen dio. «Merkatuaren prezioan emanez, biderkatuko da anitzez prezioa, eta hori Seaskak ezingo du ordaindu. Eta guk ere ez, aita-ama gisa». Itsasuko ikastolak hiru urte ditu, eta 50 ikasle. Laurogei ikasle arte garatzeko esperantzarekin dira. Egoera horretan dago ikastolaren gehiengoa.

Legea aldarri

Oro har, guraso ohi, oraingo guraso eta ikasle ohi eta berriak ikus zitezkeen elkarretaratzean, eta hautetsi zenbait, baina ez hainbeste ere. Tartean Battitt Salaberri Hendaiako auzapeza eta Iker Elizalde Hendaiako hautetsia.

Marie-Christine Aragon kontseilu nagusiko ordezkari sozialista ere han zen, «murgiltze sistema defendatzeko, ikastolako guraso ohi gisa». Egoeraz hauxe gehitu zuen: «Ohartzen gara borroka biziki-biziki konplikatua dela. Baina prefeta bere rolean da. Gu hor gara errateko legea aldatu behar dela. Prefeta hor da errateko lege bat badagoela eta aplikatu behar duela». Gogoratu zuen Falloux legearen helburua zela egitura publikoek erlijioei lotu eskolak ez finantzatzea. «Eskola pribatu laikoentzat ez da estatutu berezirik. Legean hutsune bat bada».

«Zuen hiruko santutik nahiz eta ez dugun nahi fraternité, bermatu behar dizkiguzue libérté etaégalité», eskatu zuen, berriz, Sustrai Colina bertsolariak, Seaskaren izenean. Eta hala abisatu: «Prefetek edota suprefetek garbi izan dezatela, horiek pasako direla ta gu hemen egongo garela».

Hendaiako ikastola

• 2013ko urtarrilaren 17a. Ikastola berria egiteko diru publikoa ezin dela baliatu jakinarazi zien Baionako suprefetak Seaskari eta Hendaiako Herriko Etxeari.

• 2013ko otsailaren 2a. 3.000 lagun bildu ziren Hendaian, ikastolaren alde.

• 2013ko otsailaren 4a. Prefetarekin bildu zen Seaska, aterabide bat atzemateko asmoz.

• 2013ko ekainaren 18a. Seaskak manifestaziora deitu zuen, suprefetak bigarren aldiz egin zuelako ikastolaren aurka.

• 2013ko ekainaren 22a. 3.000 lagun bildu ziren Baionan.

• 2013ko uztailaren 3a. Alderdi Sozialistak Baionan daukan egoitza okupatu zuten Seaskako kideek.

• 2013ko irailaren 12a. Auzitegiak Hendaiako Herriko Etxearen deliberoa indargabetu zuen.

Beskoitzeko ikastola

• 2013ko irailaren 2a. Ikastolari lurrik ezin diola alokatu esan zion suprefetak Beskoitzeri.

• 2013ko urriaren 16a. Suprefetura aitzinean etzan ziren Seaskako 70 bat kide, ikastolen heriotza irudikatzeko.

• 2013ko abenduaren 28a. Ikastolen aurkako erasoak salatzeko Manifesta egin zuten.

• 2014ko urtarrilaren 24a. Prefetak auzitara jo zuela jakin zen.


MunduMob ekimenari babesa agertu dio herritar talde batek

Maiatzaren 3an ostirala, entsegua egin zen Usurbilgo frontoian. Ostiral honetan ere, maiatzak 10, entsegua iragarri dute 19:00etarako. Eta grabazioa maiatzaren 11n egingo da frontoian, 18:00etan hasita.


150.000 hildako utzi ditu dagoeneko lurrikarak Haitin

Hondakinen azpian jende ugari dago oraindik; 700.000 lagun inguru etxe barik daude, Haitiko Barne ministroaren arabera.

150.000 hildako utzi ditu dagoeneko urtarrilaren 12an izandako lurrikarak Haitin, eta 700.000 lagun inguru etxe barik daude, Antoine Bien-Aimé Haitiko Barne ministroaren arabera.

"Oraingoz ezin dugu hildakoen kopuru zehatza jakin", baina udalek, Nazio Batuen Erakundeak (Minustah) eta Gobernuko zerbitzu ezberdinek jasotako gorpuen arabera 150.000 inguru dira hildakoak dagoeneko, Barne ministroak Eferi jakinarazi dionez.

Bien-Aimék gogorarazi duenez, hondakinen azpian jende ugari dago oraindik, batez ere, hirietan.

Era berean, 700.000 lagun inguru etxe barik daude.

Lurrikara gertatu eta bi astera, Nazio Batuen Erakundeak badaki laguntza ez zaiela heldu kaltetu guztiei Haitin.

10 milioi jana prestaturik banatu dituzte eta ura ia lagun guztiei heldu zaie; dena den, ahaleginak ez dira beharrei erantzuteko adina izan.

Sorosleen irteerak krisiaren bukaera ezarri du eta susperraldiari bide eman dio. Nazio Batuen Erakundeak eta gobernuz kanpoko erakundeek beraien operazioak gehitu beharko dituzte. Guztira, 3 milioi kaltetu dago Haitin.


Junkeraren saiorako sarrerak larunbatean banatuko dituzte

KULTURA // Larunbatean Zumaian izango da Kepa Junkera, Marea Zumaian kanta eta bideoklipa aurkezten, Geoparkeen Asteak antolatuta. Ekitaldia 19:00etan hasiko da, Alondegian, eta ordubete inguru iraungo du. Sarrera doan da, baina txartelak eskuratu behar dira; Alondegian bertan banatuko dira, 18:00etatik aurrera, aretoa bete arte. Kepa Junkera hiru urtez bizi izan zen Zumaian haurtzaroan, eta Zumaiako herriari bere esker ona adierazteko modua da kanta berria primizian aurkeztea.


Goierrin hiru probak mantenduko dira automobilismoan

GOIERRI // Euskal Automobilismo Federazioak argitaratu du 2020ko egutegia. Goierriko iazko hiru lasterketak mantenduko dira. Denboraldia Gabiriako Rallyesprintak irekiko du, martxoaren 1ean. Lazkaoko Goierri Rallyesprinta da bigarren proba, martxoaren 14an. Goilurrak rallya ekainaren 13an eta 14an da.


Labaien torneoa jokatuko da gaur arratsaldean Zubipen

Gabonetako ohiturei hutsik egin gabe, aurten ere Labaien torneoa jokatuko da Zubipen. Torneoa triangularra izango da, eta hiru taldek jokatuko dute: Hernanik, Realak eta Añorgak. Talde bakoitzak bi partidu jokatuko ditu, ondorengo ordenean: lehenengoa Añorga eta Hernaniren artekoa izango da, 16:00etan hasita; bigarrengoa Realak eta Añorgak jokatuko dute, 17:00etan hasita; eta hirugarrengoa berriz, Hernani eta Realak jokatuko dute, 18:00etan hasita. Torneoa Juantxo Labaien zenaren omenez jokatzen da, eta aurtengoa 37garren edizioa da.


«Atez atekoa, sistema garestia eta zikina da»

Hernaniko PSE-EEk, prentsa ohar bitartez, Atez Ateko bilketa sistemaren aurkako jarrera adierazi du. Sistemak «ondorio bitxiak» dituela dio.

«Atez ateko bilketa sistema, sistema garestia eta zikina dela» adierazi du Hernaniko Partido Socialista de Euskadi-Euskadiko Ezkerrak, prentsa ohar baten bidez.

«Bere garaian esan genuen, eta orain mantendu egiten dugu esandakoa», azpimarratu dute.

«Ondorio bitxiak»

Atez Ateko bilketa sistemaren aurkako jarrera berretsi du Hernaniko PSE-EEk, eta horrez gain, sistemak dituen «bi ondorio bitxi» salatu ditu.

Alderdi sozialistaren esanetan, «2010eko maiatzaz geroztik, hau da, Atez Ateko hondakin bilketa ezarri zenetik, hondakinak falta dira». Era berean, Hernaniko Udalari galdetzen diote, «ea nolatan jaitsi den hondakin bilduen bolumena, Atez Ateko sistema martxan jarri zenetik».

Bestalde, «kale-garbiketa areagotu izana» ere salatzen du alderdiak. Beren esanetan, «kale-garbiketa izugarri hazi da, kaleak zikinago daude eta zaborra paperontzietara botatzen da».

«Arduragabekeria»

Hernaniko PSE-EEk Atez Ateko sistemaren aurkako jarrera berretsi du. Izan ere, «sistema garestiagoa, zikinagoa eta deserosoagoa dela» dio, eta gainera, «zaborra kalean edukita, antiestetikoagoa dela» irizten dio. Beren esanetan, «Atez Ateko bilketak iraganera itzuli beharra bultzatu du, berriro ere zaborra kalera atera beharra sortu baitu, eta uste genuen hori gaindituta zegoela».

Honen guztiaren ardura Bilduri egozten dio alderdiak. «Lurraldean toneladaka sortzen den materia organikoa kudeatzeko nahikoa azpiegitura izateko beharra dagoela, behin eta berriro azaldu dugu. Baina oraindik, Bilduk hiriko zaborrak kudeatzeko Gipuzkoarako plana aurkeztu dezan zain gaude. Arduragabeko politika jarraitzen ari da».

Gipuzkoako Hondakinen Kudeaketarako gerentea, kargutik kanpo

«Gipuzkoako hondakinen arazoa konpontzeko Bilduk erakutsi duen inprobsazioak oso kezkatuta» dituela adierazi dute Hernaniko Partido Socialista de Euskadi-Euskadiko Ezkerrako kideek.

Alderdiak azaldu duenaren arabera, «duela egun gutxi jakin genuen Gipuzkoako Hondakinen Kudeaketarako gerentea, kontrataziorako prozesu publiko baten bidez postu hori eskuratu zuena, kargutik kendua izan dela».

Era berean, egoera honek gipuzkoarrengan eragin ekonomikoak izango dituela ere salatu dute: «zehaztu gabeko egoera hau mantendu ezina da lurraldearentzat, eta gipuzkoarrek honen eragin ekonomikoak jasan beharko dituzte».

Ardura partekatua, Bilduk eta EAJk

Egoera honen ardura, batez ere, Bilduri egozten badio ere, Hernaniko PSE-EEk gogorarazi nahi izan du ardura partekatua dutela, bai Bilduk eta baita EAJk ere: «ardura partekatua du, baita ere, Gipuzkoako EAJk. Izan ere, Diputazioko aurrekontuak onartu zituen, Bilduk engainatu zezala utziz, hondakinen gaiaren inguruan luzamendua bultzatuta».

Salaketa hauek guztiak eginda, Hernaniko PSE-EE alderdiak Atez Ateko sistemaren aurkako bere jarrera berretsi du. Atez Ateko hondakinen bilketa, «sistema zitala» dela adierazi dute, eta lehenago esandakoak mantendu dituzte.


Esan eta egin: Joaquim Rodriguezek irabazi du hirugarren etapa, Zumarragan

Katuxako kataluniarrak begiz jota zeukan Gasteiz eta Zumarraga arteko etapa, eta ez du hutsik egin, etapa irabazi baitu. Sergio Luis Henao Skyko kolonbiarra jarri da lider.

Esan zuen ondo zegoela, eta ez zen ari gezurretan. Joaquim Rodriguezek (Katuxa) irabazi du Euskal Herriko Itzuliko hirugarren etapa, Zumarragan. Espero bezala, Antiguako igoera gogorrak eman du epaia, Sergio Luis Henaok (Sky) lasterketa hautsi duenean, eta Rodriguez bera eta Nairo Quintana (Movistar) bakarrik izan dira gai Skykoari jarraitzeko. Esprint estuan, azken unean hartu dio aurrea Katuxakoak Henaori. Bere txarrean, liderraren maillota jantzita amaitu du etapa Skykoak. Zazpi segundora helmugaratu dira Michal Kwiatkowski (Etixx), Rafal Majka (Tinkoff), Michele Scarponi (Astana) eta Samuel Sanchez (BMC). Sailkapen nagusian, denbora berean daude Henao, Rodriguez eta Quintana, eta zazpi segundora daude Kwiatkowski, Sanchez, Majka eta Scarponi.

Faboritoen arteko lehiaren aurretik, Omar Fraile, Hugh Carthy (Caja Rural), Lieuwe Westra (Astana) eta Sander Armee (Lotto) ibili dira ihesean. Hirugarren kilometrorako aurrera egin du laukoteak, eta santurtziarrak eskuratu ditu mendiko puntu gehienak. Lehen postuan igaro da Azazeta, Iturrieta, Urbasa, Urkillaga eta Gabiriatik. Amets Txurruka taldekidearen kaltetan, mendiko maillota kenduta amaitu du etapa Frailek. Aldea sei minutik behera mantenduta, kontrol lan ona egin du Movistarrek, eta, Westra bakar lanean saaitu den arren, Antiguako bigarren igoerara bidean geratu da ezerezean Astanakoaren saiakera, 3,5 kilometro falta zirela. Oilarren arteko borroka izan da hortik aurrera.

Gaurko berotuaren ondoren, Euskal Herriko Itzuliko etaparik klasikoena jokatuko da bihar, Zumarragan hasi eta Arraten amaituko dena. 162 kilometro dauzka etapak, eta Asentzio (2), Karabieta (2), Izua (1), Gontzagaigana (3), Urregarai (3) eta Pinares (2) igo beharko dituzte txirrindulariek Usartzako lehen mailako azken igoerari ekin aurretik.


San Pedro jaiak antolatzeko bilera egingo dute 29an

MUTILOA // Hiru hilabete falta dira San Pedro jaietarako, eta festak antolatzen hasteko garaia dute mutiloarrek. Udalak herritar guztiei egin die parte hartzeko deia, «denon artean festa txukun batzuk» prestatzeko. Aurten, gainera, sagardo dastaketak 25 urte beteko ditu, eta ospakizun berezia antolatu nahi dute. Asteazkenean, hilak 29, egingo dute aurreneko bilera, udaletxeko ganbaran, 19:00etan.


Nazioarteko akordioak errespetatuko dituela esan du Egiptoko Armadak

- Behin-behineko Gobernua Armadaren eskuetan dago. -Aurreko Gobernuko kideek ezin dute Egiptotik atera baimen berezi bat gabe. - Manifestariek Tahrir plaza uztea erabaki dute.

Egiptoko gobernu militarrak nazioarteko eta lurraldeko akordio guztiak errespetatuko dituela berretsi du. Egipto eta Jordania dira Israelekin bake akordioak izenpetu dituzten herrialde bakarrak.

"Egiptoko Errepublika Arabiarrak konpromiso sendoa du nazioarteko zein lurraldeen arteko itun eta betebeharrekin", adierazi du Armadako buruzagi batek telebistaz zabaldutako mezu batean. Egiptok izenpetutako akordioen artean Israelekin 1979an sinatutako bake akordioa dago.

Gainera, Exekutibo berriak "herrialdeko gai guztiak kudeatuko dituela" iragarri du "Gobernu berri bat antolatu arte".

Armadak "boterea era baketsuan eskualdatzea" nahi duela azpimarratu du, "sistema demokratiko era libre batean". "Boterea aginte zibil batek hartu behar du estatu demokratiko eta librea eraikitzeko", gaineratu du bozeramaileak.

Ministro bat, etxe barruko atzipenaldian

Anas el Fekky Egiptoko Informazio ministria etxe barruko atzipenaldian da, Armadako iturriek jakitera eman dutenaren arabera. Hala ere, ez dute atzipenaldiaren arrazoirik argitu.

El Fekky Hosni Mubarak presidente ohiarengandik gertuen zegoen ministroetako bat zen.

Gainera, Kairoko aireportuko segurtasuan zerbitzuek iragarri dutenez, aurreko Gobernuko ministro, kargu politiko eta enpresarioek ezin izango dute Egiptoti atera Fiskaltzaren edo Armadaren baimenik gabe.

Iragan urtarrilaren 25ean protestak hasi zirenetik, Manifestariek Mubaraken Gobernuko kide eta enpresariak ustelkeriagatik epaitzea eskatu dute.

Manifestariek protesta bertan behera utziko dute

Iragan urtarrilaren 25etik Tahrir plazan dauden manifestariek plaza uztea erabaki dute. Hala ere, ostiralero bertan bilduko dira, Sky News telebista kateak jakitera eman duenez.

Informazio horien arabera, manifestariek gaur gauean uztuko dute Kairoko Tahrir plaza.

Nazioartearen erreakzioa

Mubaraken dimisioarekin "Egiptoko herriaren ahotsa entzun" dela ziurtatu du Ban Ki-moon NBEko idazkari nagusiak. Trantsizioa "baketsua eta antolatua" izatea eskatu du NBEko ordezkariak.

Mubaraken dimisioa "ez da trantsizioaren amaiera, hasiera baizik", Barack Obama AEBetako presidentearen ahotan. Egipto "herrialde berdina izatera itzuliko ez" dela adierazi du Obamak.

Demokraziara trantsizio demokratiko azkarrago bat erraztuko du Mubaraken erabakiak, Trinidad Jimenez Atzerri ministroaren esanetan, eta Egiptoko herriaren "eskakizun legitimoak" beteko ditu.


Egungo egoera politikoari buruz arituko dira gaur Sopelan

Meñakoz kultur elkarteak "Memoria historikoa eta egungo egoera politikoa" lelopeko saioa antolatu du gaurko, Sopela.net agerkari digitalak zabaldu duenez. Hitzordua iluntzeko 7:30ean jarri dute, Kurtzio Kultur Etxean. Gainera, solasaldiari ekin aurretik, ikusentzunezko proiekzio ere izango da, aipatu dutenez. Ekitaldian Txema Uriarte Euskal Memoria kolektiboko kideak eta Gizarte Ikerketarako Talde Eragilearen (Gite-Ipes) laguntzaile Lurdes Rodriguezek hitza hartuko dute. Duela urte eta erdi inguru hasi zuen bere bidea Euskal Memoria Fundazioak Iruñean. Ordutik boluntario sarea osatzen aritu dira, herriz herri eta auzoz auzo egitasmoa ezagutarazten eta Euskal Herriaren historia zein memoria kolektiboaren berreskurapenean jarduteko. Argazkian, zalantzarik gabe gorenean dagoen gaia da gaur jorratuko dutena.


Simon Santamaria epaitzea ekidin du Nafarroako Auzitegiak

APM sindikatuak jarritako helegitea ez du aintzat hartu epaileak. Auzitegiak ez du delitu zantzurik frogatutzat eman. Udaltzainburu ohiaren jarrera gehiegizkoa eta desegokia izan zitekeela onartu du baina ez du deliturik antzeman.

Ez da ahozko epaiketarik izanen Simon Santamariaren auzian. Nafarroako Auzitegiko Lehen Sailak onartu egin du Santamariak aurkeztutako helegitea auto judizialaren aurka. 3. Instrukzioko Epaitegiak joan den otsailaren 23an ahozko epaiketa zabaltzea erdietsi zuen baina, ez da halakorik izanen. Auzitegiko Lehen Saileko epaileak ez du frogatutzat ematen prebarikaziorik egon zenik ez eta laneko jazarpenik Santamariaren jarreretan. Udaltzainburuaren aurka APM udaltzainen sindikatuak jarritako helegitea ez du aintzat hartu epaileak.

Irmoa da Auzitegiko Fermin Zubiri presidenteak eta Jose Julian Huarte eta Begoña Argal magistratuek hartutako erabakia, nahiz eta baden aukera Auzitegi Gorenera jotzeko. Magistratuek ez dute udaltzainburu ohiaren jarreretan laneko jazarpenik antzematen ez eta prebarikazio deliturik ere.


Patxi Lopez: "Errespetagarria da Grande Marlaskaren erabakia"

"Legearen arabera jokatzen du Fernando Grande Marlaska epaileak", Patxi Lopez PSE-EEko Idazkari nagusiaren ustez. Batasuneko atzoko prentsaurrekoa debekatzearen erabakia "errespetagarria dela uste du".

Batasunarekin egingo duen bileraren harira, berriz, PSEk ez dio ezer eskainiko Batasunari ez diolako zer eskaini. Prozesu politikoan ezker abertzaleak parte har dezan jarreraz aldatu beharko duela uste du Lopezek: "Agerikoa da eztabaida politikoan parte hartu nahi badute oinarri demokratikoak barneratu beharko dituztela.


Inauteriak bihartik martxan, Hernanin eta Astigarragan

Kolorea eta musika alaia izango dira protagonista bihartik, Hernanin eta Astigarragan, Inauterien hasierarekin. Hernanin, 15:15etan izango da jaien hasiera Plazan, eta arratsaldean denetik izango da: erraldoi eta buruhaundiak, Gora Kasete ikuskizuna Plaza Berrin, Musika Bandaren kontzertua Milagrosan... Astigarragan, berriz, Superheroiak emanaldia eskainiko dute Herri Eskolako ikasleek, 14:30etan kiroldegian. Goizuetan, igandean hasiko dira Inauteriak.


Ataun animatzera Azkoitiara joateko autobusa jarri dute

ATAUN // Herriarteko eskuko txapelketan, Ataunek gaur ekingo dio finalaurreko kanporaketari, Azkoitiaren aurka. Gure frontoian (Azkoitia) da joaneko jardunaldia, gaur 22:00etan. Ataunen ilusio handia piztu du faseak, lehen aldiz finalera sailka baitaiteke. Autobusa antolatu dute Azkoitiarako; 20:30ean irtengo da. Izena emateko, hots egin: 650 60 03 77 (Amaia).


'Ez sinesteko modukoa'

Euskara diskriminatzailea omen delako Hezkuntza zerrenden kontura oposizioko alderdiek eta, batez ere, Ezker Batuak duen jarrera salatu du

Nafarroako Gobernuak atzo ontsei zuen euskararen erabilerari buruzko foru dekretu berria hartu du abiapuntu Aingeru Epaltzak bere gogoetan eta gogor salatu du, UPNk bezala, Ezker Batuak ere euskara diskriminatzailea dela jotzea. "Ingelesa ez. Alemana ere ez. Euskara bai", azpimarratu du, Hezkuntza zerrenden harira sortu den polemikari erantzunez.


Boxeo Gaua: argazki-erreportajea

Zumaian sortu berri den boxeo eskolaren eskutik, boxeo jaialdia antolatu zen larunbat gauean kiroldegian. Hona hemen gure argazki kamerarekin osatu gehien argazki-erreportajea: boxeo gaua


Durango Fashion Gauak antolatzaileen aurreikuspenak gainditu ditu

Dendak Baik azaldu duenez, Durango Fashion Gauak elkartearen zein saltokien aurreikuspenak gainditu ditu. Izan ere, joan zen ostiralean Andra Mariko elizpea txiki gelditu zen bertara hurbildu zen jendetza hartzeko.

Yolanda Alzolak aurkeztutako desfilean udazken-negu honetarako Durangaldeko 22 saltokiren arropa eta osagarrien proposamenak aurkeztu zituzten. Antolatzaileek azaldu dutenez, 38 modelo profesional eta ez profesional batu ziren desfile honetan. Modelo ez profesionalei dagokienez, 70 pertsona inguruk parte hartu zuten casting batean hautatuak izan ziren. Beraz, modaren mundua gustuko duten gazteek egun batez desfile batean parte hartzeko aukera izan zuten joan zen ostiraleko desfilean. Profesionalak ez izan arren, serio hartu zuten desfilea. "Euren inplikazioa ere benetan eskertzekoa da", diote Dendak Baiko arduradunek. Balorazio orokorra "oso positiboa" dela nabarmendu dute desfilearen antolatzaileek.

Ekitaldia Dendak Bai merkatari elkarteak antolatu zuen, Thinking Producciones eta Starlan enpresen laguntzarekin, eta Durangoko Udalak eta Eusko Jaurlaritzako Ekonomiaren Garapen eta Lehiakortasun Sailak babestuta.


Jokin! Jokin! Jokin! ...

Altuna III.ak 22 eta 19 irabazi dio Aimar Olaizolari. Pilotazale guztiak aho zabalik eta bere zaleak zutik "Jokin! Jokin! Jokin!! ohiuka direla agurtu dute. Partida ikusgarria jokatu du eta Artolaren aurka bistaratu zituen doain guztiak berretsi ditu. Finalerdietarako bidean urrats garrantzitsua eman du, baina ez azkena.

Mila eta berrehun ikusle pasa begira, Altuna zaleak gehienak, txapa gora eta lehen sakea urdin, amezketarrarentzat. Pilota aukeratu, eskua aurkariari, lasterkalditxoa, botea, zartada eta falta! Zoriak emandako sakea eta tantoa oparitu dizkio, zeini eta Aimar Olaizolari. Hori da hasiera hori!

Baina mutil hau pasta berezikoa da. Hurrengo tantoa, dexente piloteatu eta gero, berak egin du eta di-da batean joan da seigarreneraino; bi sake-buelta goiko koltxoira joan zaizkio Aimarri, baina beste lauak klase guztitakoak izan dira: txokoan, zabalean, sake-errematea ...

Tanto piloteatu baten ondoren berreskuratu du sakea Aimarrek. Hirugarren tantoa ere egin du segidan, baina gero, hasieran jasotako oparia itzuli dio Jokini sakea luze atera duenean. 7 eta 3 eta sakea urdinarentzat berriro.

Eta zer izan da ondoren etorri dena! Sake-bueltan zabaleko puntara ñakua bostetik; hurrena txokora; hurrena bipareta boleaz hiru terditik; ezker zeharra zabalera... Eta 11-3 Altuna aurretik. Jendea zoratuta eta Aimar non jarri eta nora joan ez zekiela. Jokin! Jokin! Jokin! ... frontoia.

Egin du Aimarrek laugarrena, eta segidan bosgarrena. Hurrengo tantoa, ordea, Altunaren hamabigarrena izan da, Aimarri kanpora joan zaionean aidez jotako ezker gantxoa, ia inoiz joaten ez zaion horietakoa.

Hamabigarren tantoko derrigorrezko hiru minutuko geldialdiaren ostean, jokoa jolasa bihurtzen den tanto horietakoa ikusi dugu: bi pilotariak batera eta bestera, zabalera era txokora, zinbulu eta zanbulu, eta seigarrena Aimarrentzat.

Orduan hasi da Jokin 17 eta 7 irabazten jartzera eraman duen beste bolada, tartean sake bat, bi bipareteko bikain eta zabaleko puntara ñakua ezkerrez. Jokin, Jokin, Jokin ... jarraitzen du frontoiak.

Jakina zen Aimarren erantzuna etorriko zela. Hemen hasi da, eta 17-13ra arrimatu da lehen kolpean. Tanto bat gehiago egin du Jokinek, baina hurrengo boladan gainera etorri ez ezik aurretik jarri zaio Olaizola: Altunak 18, Olaizolak 19. Azken hiru tantoak sakez egin dizkio. Jokini nekeak erasan ote dion pentsatzen hasi gara, baina frontoiak Jokin, Jokin, Jokin! jarraitzen du, ez du fedea galtzen.

Eta orduantxe ikusi dugu, aspaldian ikusi dugun tanto harrigarrienetakoa: Aimarrek sakatu du, eta Jokinen errestoa zabalera gurutzatu du airez, ezker gantxoz; Jokin haruntz zihoan ziztu bizian, pilota uste baino barrurago geratu zaio, ordea, eta, hauxe harrigarria, ezkerrez pilotakada luzea jo du eskuineko marraren barrualdetik, paralelo metro erdira, zuzen-zuzen lau inguruan bote egitera, ezinezkoa Aimarrentzat. Artista! Frontoia erori beharrean!

Hemeretzina eta sakea. Zuzenean joan da 22ra: Aimarri eskuineko marraz kanpora joan zaio pilota bat, goiko koltxoira errestatu du hogeitabatgarrena, eta hogeitabigarrena Jokinek egin du zabalean tanto luze eta landua jokatu eta gero. Nekatua egongo zen, baina ez pott eginda. Altunak 22, Olaizolak 19, eta frontoia lertzeko zorian.

Zer esango dugu? Aimar Olaizolak esan du ezkerrak ez diola funtzionatu eta merezita irabazi diola Altunak. Honek esan du Aimarri bere erritmoan jokatzen ez uztera atera dela, eta, garaipen ikaragarria bada ere, ez duela ezer lortu eta Bengoetxearen aurkako partidan jarri behar duela gogoa.

Eta guk? Zer esango dugu guk? Hitzik gabe utzi gaituela, eta gaurkoa ikusi eta gero, mutil hau edozertarako gauza dela pentsa daitekeela. Lau terdiko Txapelketa Nagusiko azken laurdenetako ligaxkan sartzea eta pilotari hauen aurka jokatzea opari handia zela berarentzat esan zuen, eta gozatzera aterako zela; gozatu ez ezik irabazten gogotik ahaleginduko zela ere esan zuen. Zer esango diagu bada pilotazaleok? Hire gozamena gu guztion gozamena dela.

Partida hau irabazita, finalerdietan sartzeko ia aukerarik gabe utzi du gure eskuadeko beste ordezkaria, Iñaki Artola. Datorren asteburuan Olaizolak Artolari irabazten badio, Altunak gutxienez 13 tanto egin beharko dizkio Bengoetxeari sailkatuko bada. Iñakik irabazten badio goizuetarrari, horixe desio diogu Iñakiri, edozein gisatara sailkatua legoke Altuna. Gaur ikusi duguna ikusita kapaza da Altuna edozeini irabazteko, baina berak ondo esan duen bezala, oso partida zaila dauka Bengoetxearen aurka. Honek, jokoan dagoela erakutxi zigun joan den ostiralean Artolaren aurka jokatu zuenean. Bi pilotarion joko-estiloa kontuan, partida elektriko bat ikusi beharrean gaudela esango nuke. Ez da jenderik faltako frontoian.

Erik Jakak ezin Gorkaren aurka

Olaizola II-Altuna III.a partidaren aurretik Erik Jaka lizartzarrak Gorka errioxarraren aurka jokatu du promozioko finalerdietako ligaxkako lehen partida. 22 eta 16 galdu du partida gorabeheratsua jokatu eta gero: tanto bikainak jokatu ditu baina huts handiak ere bai; jarraikortasuna falta izan zaio. Ez ditu finalerako aukerak galdu oraindik.


Kartela, hotela eta pastela


Azpeitiko artzain-inudeen danbor taldean ateratzeko izen ematea zabaldu dute

Bi aste baino ez dira falta karnabaletarako, eta azken urteetan bezala, Azpeitiko artzain-inudeekin danborra jotzen irteteko aukera izango dute herritarrek. Jai karnabalean –otsailak 23–, danbor talde bat atera ohi da artzain-inudeekin batera, eta talde hori osatzeko deialdi publikoa egin du Azpeitiko Udalak. Parte hartu nahi dutenek aurrez izena eman behar dute udaleko kultur bulegoan edo 943-15 70 68 telefonora deituta.

Danbor-jotzaileek ostiralean –otsailak14– eta datorren asteko ostegunean –otsailak 20– egingo dituzte entseguak, Itsasi dantza taldearen egoitzan (Urola Kalea 6 behea), 20:00etan hasita. Parte hartzeko asmoa dutenek entseguetara joan beharko dute. Ohi bezala, ibilbide osoan zehar bi pieza joko dituzte danbor-jotzaileek; beti pieza berak errepikatzen arituko dira.


Rojo anaiak bikain Beret-eko proban

Iraupen eskiko Pirinioetako proba ospetsuena da Beret-ekoa eta Joseba eta Imanol Rojo tolosarrek bigarren eta hirugarren postuak lortu dituzte hurrenez hurren. Josebak oso gertu izan zuen garaipena, irabazlearengandik, Vicenç Vilarrubla, bi segundora sartu baitzen helmugan. Vilarrublak 42 kilometroko ibilbidea egiteko 1:38:17ko denbora behar izan zuen. Josebak, beraz, 1:38:19 egin zuen eta Imanolek 1:41:32. Laura Orgue izan zen irabazlea emakumezkoetan 1:58:03ko denbora eginez.

Guztira 1.258 eskiatzailek parte hartu dute proba horretan. Eguraldi ona izan dute eta antolatzaileak gustura azaldu dira parte-hartzearekin. Hain justu, parte-hartzaileek orokorrean oso dibertigarria izan dela azaldu dute. Gogorra izan dela ere gaineratu dute, Beret-eko zonalde lauetan egin baita proba eta horrek eskiatzaileei besoak asko erabiltzera behartu die.

Proba oso herrikoia da eta puntako eskiatzaileez gain, famili giroan eta lagunartean parte hartu dute askok, horietako batzuk mozorrotuta. Adinaren aldetik parte-hartzea ere oso zabala izan da eta sei urtetik 80 urte bitarteko eskiatzaileak izan dira.


Nekane Jurado: "Greba egiteko arrazoi asko daude, baina bat aipatuko dut: gure duintasuna defenditzea"

Eusko Jaurlaritzako Ekonomia Planifikazioko arduradun izan da 25 urtez. Gaur egun, ostera, liburuak idatzi eta berbaldiak egiten ditu han eta hemen; hark dioen moduan, "titiritero" lanetan, "utopia bat saltzen". Pont de Suertekoa (Lleida) jaiotzez, 9 urte zituela etorri zen Bizkaira. Murgian bizi da. 53 urte ditu. Bergaran izan zen eguaztenean hitzaldia ematen, Krisiaren nondik norakoak izenburukoa.

Martxoaren 29an greba orokorra. Zergatik?

Arrazoi asko daude, baina bakarra aipatu behar badut, gure duintasuna defenditzearren.

Ezertarako balio izango du?

Egun bateko grebaz badihardugu, modu klasikoan ulertuta, egun bateko greba orokorra, bada, sistemak bereganatuta du, ez dio arazorik sortuko. Baina greba berrasmatu beharra dago.

Zer esan nahi duzu?

Lana dutenen pribilegio moduan saltzen dute greba, asmo txarrez. Baina ahaztu egiten zaigu prekarioan geroago eta jende gehiago bizi dela, edo pentsiodun asko pobreziaren atarian daudela. Zergak, BEZa, gora eta gora doazela, edo elektrizitatea geroago eta garestiagoa dela, edo osasun zerbitzu publikoa gero eta eskasagoa dela… edo gazteriaren zati handi bat, inoizko formaziorik osatuena duena, langabezian dagoela… Greba hau lan-erreforma baino harantzago doa. Mugimendu sozialek egin behar dute greba. Honek ezin du horrela jarraitu. Auzolan kolektiboa bultzatu behar da, greba egun bateko kontua izan ez dadin.

Lan-erreforma beharrezkoa da?

Kapitalarendako da premia-premiazkoa. Eta beste erreforma batzuk ere nahiko ditu. Kontua da kiebra egin duela orain arteko eredu ekonomikoak, gizarte ongizatean oinarritutakoak, nahiz eta hemen oso garatuta ez egon. Jakina, testuinguru honetan, esan dezaket greba ez dela beharrezkoa, iraultza behar dugu!

Posible da iraultza?

Premiazkoa da, ze kapitalak aldez aurretik ezarritako bide batetik eroaten baikaitu. Lan feudalismorantz eroaten gaitu, Asiako lan merkatura. Iraultzak esan nahi du kapitalaren oinarrizko printzipio horiek hankaz gora jartzea komeni zaigula. Krisira eroan gaituzten instrumentu berak erabilita ez gara krisitik aterako. Orain arteko ideologia zalantzan jarri behar dugu. Aldaketa beharrezkoa da. Aberastasuna ezin dezakegu merkatuen esku utzi, herritarrena da. Merkatuei uko egin behar zaie.

Ongizate estatua kolokan dago?

Bai, erabat. 1997an egin nuen azterketa ekonomikoan nioen helburua dela ongizate estatua abolitzea. Oinarriak Maastricheko itunean jarri ziren eta hiru fase zehaztu ziren. Orain, hirugarren fasean gaude. Ongizate estatua, mendebaldeko herrialdeek, kapitalismoak, Sobiet Batasunaren sozialismoari, Berlineraino ailegatu zena, aurre egiteko erantzuna izan zen. Bloke hegemoniko hori behera etorri zenean, eta ezkerra ideia-umezurtz geratu zenean, kapitala berrantolatu egin zen.

Kapitalismo honek badu alternatibarik?

Ekonomia soziala. Baina horretaz dihardudanean ez dut esan nahi hemengo kooperatibez. Jendarteak ze behar dituen aztertu eta behar horiei modu endogenoan zela erantzun aztertzeaz dihardut. Ahalik eta modu autosufizienteenean benetako beharrei erantzuteko.

Zein da azken ekonomia krisi honen errudun edo erantzule?

Kapitalak merkatu globalizatuan lanean dihardu. Eta mundu horretan, Europan egon daitekeen babes maila, hezkuntzan, osasungintzan… beste toki batzuetan deseginda dago: Ameriketako Estatu Batuetan… edo beste toki batzuetan inoiz ez da hori garatu. Hortaz, lehiakortasunik ezaz dihardutenean, lakra moduan hartzen dute. Eredu hori zaharkituta dago. Lisboako Itunean, 2010ean, ongizate estatuaren ordez beste kontzeptu bat ezarri zuten: norberak ordaindutako gizarte ongizatea. Ustez, jendarte heldua da gurea eta ez dauka aita Estatuaren babesik beharrik.

Defizita eta gastu publikoa murriztea da Europa osoan aplikatu nahi den politika. Hori da agindua. Hori da irtenbidea?

Esango balute: "Gizarte ongizatea murriztu behar da!". Bada, orduan, konturatuko ginateke eta erreakzionatuko genuke. Baina eufemismoak erabiltzen dituzte errealitatea ezkutatzeko. Sarrerak txikitzen badira, zerga politiketan gehien dutenak sarituz, eta defizita handitzerik ez baduzu nahi, bada, gastuari eutsi beharko diozu, defizitari eutsi. Eta hortik dator hezkuntzan, osasunean edo beste gizarte gastu batzuetan murriztea. Zein da kontsigna? Defizit publikoa murriztea. Oso ondo geratzen da hori.

Baina hori udalek eta foru aldundiek ere egiten dute, baita ustez ezkerrekoak direnek ere…

Merkatuek agintzen dute eta merkatuek jartzen dituzte gobernu batzuk. Kartak agerian daude. Bilduri ere esango nioke, eta 2008an idatzi nuen, herri honek daukan arriskurik handienetakoa dela kupoa. Kontzertu ekonomikoa dela-eta, Estatuari ordaindu behar dioguna. Arrisku aldebakarrekoa da, gainera. Ze kupoak esan nahi baitu Estatuari ordaindu behar diogula, urtero, 6,24 Euskal Autonomia Erkidegoan eta 1,6 Nafarroan, transferitu bako konpetentziengatik. Ze gertatzen da? Espainiako Estatua ari dela dirutza ematen bankari, edo NATO ari dela berrarmatzen… Horretaz gain, bost milioi langaberi ordaindu behar zaie. Horiek guztiak dira transferitu bako konpetentziak. Madrilek gaur egun gastatzen duen %70 inguru da transferitu bako gastua. Kontuan izan gure ogasunak gutxiago jasotzen dutela, baina, era berean, beste aldetik, Estatuari kupo bitartez berdin ordaindu behar diogula, aldebakarrekoa delako. Kontuz, hortaz, ze euskal sektore publikoa kiebra egoeratik gertu baitago! Ogasunek jasotzen dutenen artetik, lehenengo, Madrili ordaintzen zaio; %70 Eusko Jaurlaritzak eroaten du, eta geratzen dena da diputazioarendako eta udalendako. Joko araua aldatu egin behar da. Ze hutsa kudeatzen aritu beharko baitugu, bestela.

Lehiakorrago izan behar dugula entzuten dugunean, zer datorkizu?

Beste inor baino lehiakorragoa izatea da saltzeko daukazuna beste inork baino merkeago saltzea. Lehiakorra izan naiteke botila bat ur saltzen, plastikozko botila egiteko inbaditu dudan herriaren petrolioa badarabilt; edo ura herritarrei lapurtzen badiet, pribatizatuz… Eta, ura botilaratu edota saldu behar duen horri, lau txakur handi ematen badizkiot. Hori da lehiakor izatea. Eta produktibitatea handitzeko modua da makinak erabiltzea. Teknologiaren esku dago produktibitatea. Ekonomia bat produktiboagoa izango da eskulan gutxiagorekin gehiago produzitzen duenean.

Espainia zama?

Bai. Euskal Herria euskaldunondako errentan dagoen ondasuna da. Errentan ordaintzen dugun hori kupoa da, erabat injustua dena. Argi dago zergatik den garrantzitsua Euskal Herria, Kataluniaz gain, Espainiarendako. Badaude eredu alternatiboak, eta, horiek ezarri nahi baditugu, ekonomikoki erabat burujabeak izan behar dugu. Independentzia behar-beharrezkoa da guretako.

Euroa alternatiba ala zama da?

Euroa Alemaniaren diseinua da. Euroak markoa ordezkatzen du eta Europako Banku Zentralak Bundesbank. Alemaniarren neurrira egindako moneta da Euroa; hau da, geure errealitatetik urrun dagoen errealitate batetik diseinatutakoa. Lan-erreforma eta euroa lotuta daude. Lehen, pezeta debaluatzen zen. Orain, hori ezin daiteke egin. Egiten da lan kostuak debaluatu. Patronalaren beharrei erantzuten die lan-erreformak, azkenean, kostu merkeagoko merkatuetara jotzen duelako patronalak, etekin handiagoak edukitzeko. Moneta ezin daitekeenez debaluatu, soldatak debaluatzen dira.


Zaborraren, estolderiaren eta uraren bigarren hiruhilekoa ordaintzeko epea zabalik

Udaletik jakinarazi dutenez ordainketa egiteko epea uztailaren 10ean hasi eta irailaren 10ean amaituko da.

Helbideratutako erreziboak baimendutako finantza erakundeetan eta zergapekoak agindutako kontu korrontean zordunduko dira irailaren 10ean.

Helbideratu gabeko erreziboak, berriz, zergapekoak adierazitako zerga-helbideetara bidaliko dira, eta ondoko moduetako baten egingo da ordainketa:

Udaletxeko diru-bilketa zerbitzuan, astelehenetik barikura, 08:30etik 13:30era, diruz edo txeke bidez.

Finantza Erakunde kolaboratzaileetako bulegoetan, kiutxazainetan, banku elektronikoetan edota Udalaren zerbitzu telematikoen bidez, www.bergara.net helbidearen bitartez.

Borondatezko diru-sarrera egiteko epea amaitutakoan premiamenduzko prozedurari ekingo zaio ordaindu gabeko erreziboekin, eta errekarguak, berandutza interesak eta, hala badagokio, kostuak gehituko zaizkio hasierako zenbatekoari.


Trantsizioan Erresuma Batura iristen direnek ez dituzte eskubide berberak izango

2019ko martxoaren 29tik aurrera Erresuma Batura iristen diren europarrek lan egiteko baimena beharko dute, besteak beste. Xehetasunak EBko agintariekin negoziatuko dituztela esan du Theresa Mayk.

Theresa May Erresuma Batuko lehen ministroak Pekinera egin duen bidaian ohartarazi duenez, brexita gauzatu bitarteko trantsizio garaian Erresuma Batura iristen diren Europar Batasuneko (EB) herritarrek ez dituzte lehenago iritsi zirenen eskubide berberak izango.

Mayren iragarpena betez gero, orain ez bezala, 2019ko martxoaren 29tik aurrera Erresuma Batura iristen diren europarrek lan egiteko baimena beharko dute, herrialdera sartu aurretik erregistratu beharko dute eta hainbat onura sozial jasotzeko eskubiderik ez dute izango.

Erresuma Batuko lehen ministroak azaldu duenez, EBko ordezkariekin negoziatuko dituzte xehetasunak. Hala ere, berak garbi du trantsizio garaian herrialdera iristen direnek ezin dituztela eskubide berberak izan.

Bestalde, Guy Verhofstadt Europako Parlamentuak brexiterako duen bozeramaileak The Guardian egunkariari esan dionez, "trantsizio garaiko herritarren eskubideak ez dira negoziagarriak. Ez dugu onartuko EBko herritarrek eskubide berberak ez i


Nyepi

Bi segundo diruditen arren, jada bi ordu inguru igaro ditut besaulkian liluraturik Olafur Arnalds entzuten. Azken abestia joko duela dio mikrofonotik, bere amona zendu zenean konposatutakoa. Beste musikariak joan egin dira, bakarrik gelditu da oholtzan. Musikaria eta pianoa aurrez aurre, eta magian ez duzula sinisten diozu? Minutuak pasatu ahala, apurka-apurka pianoa geroz eta otzanago entzuten da, konturatzerako denak isiltasunean murgildu gara. Arnalds pianoaren aurrean geldirik, beste guztiok arnasari eusten, kontzertuan sentitutako emozioak klasifikatu nahian. Eta isiltasunak minutu luze batez jarraitzen du, ozen deiadarka, entzun ezinezko burrunba zaratatsua. Momentu indartsua zinez.

Kontzertua bukatuta, irteerarantz abiatu naiz beste entzuleekin batera John Cageren kamera anekoikoaz hausnartzen dihardudan bitartean. Cagek frogatu zuen soinua erabat isolatuta ere azkenean beti bukatzen dugula zerbait entzuten. Kamera anekoiko baten barruan lehendabizi zure belarriak isiltasunera ohitzen dira. Ondoren, zure bihotz taupadak entzuten hasiko zara eta zure arnasan kontzentratzen. Azkenik, zure sabeleko borborra ere entzuteraino iritsiz. Gero, altxatzen saiatuko zara, pauso batzuk eman nahian, baina oreka galduko duzu, soinuaren bidez orientatzen baikara. Beraz, soinurik gabe, ez duzu mugitzeko ahalmenik izango.

Atzenean, eseri egingo zara, baina ezingo duzu horrela 15 minutu baino gehiago egon. Entzumenezko estimulurik ez dagoenez —zure gorputzak sortzen dituenak soilik—, garuna nahastu egingo da eta soinu propioak sortzen hasiko da. 30 minutu geroago haluzinazioak eta eldarnioak pairatuko dituzu.

Horretan pentsatzen nenbilela ohartu naiz, hain ederra iruditu zaidan isiltasun hori jasangarria izan dela musikaren ondoren iritsi delako. Soinua erabat beharrezkoa dugu. Finean, nekien hori azpimarratu dut beste behin: ezin gara musikarik gabe bizi.